Nola berreskuratu etxejabe handien pisuak herritarrentzat

“Etxejabe handiei milaka pisu kentzeko legea bozka dezakete Berlinen”, informatu zuen hedabide honek aurtengo otsailean. Etxebizitzen garestitzeari aurre egin asmoz, tabu bat hautsi da Alemaniako iritzi-publikoan: etxejabe handien pisuak jabego publikora itzularazteko erreferenduma egitea mahai gainean dago. Herritarren bultzadari esker lortu da eztabaida sortzea pribatizatutako esparru bat gehiengoaren eskuetara itzuliko luketen politiken premiaz.

Andrej Holm (Leipzig, 1970), soziologoa eta Humboldt unibertsitateko irakaslea da. Urbanismoan eta gentrifikazioan aditua, Berlingo Udaleko etxebizitza idazkari izendatu zuten 2016an. Handik gutxira, presio politikoen eraginez, eta Stasin izan zuen iragana medio, Udaletik eta unibertsitatetik kaleratu zuten arte. Soziologiako ikasleek fakultatea hilabetez okupatu eta gero onartu zuten berriz. Egun Udaleko etxebizitza saileko aholkulari gisa ere badihardu. Berlinen higiezinen esparruak bizi duen egoeraz hitz egin dugu berarekin, baita erreferendum proiektuak izan dezakeen potentzialaz ere.

Urteak dira Berlin hiri gisa hazten ari dela. Egun sekulako abiadan. Higiezinak al dira urre berria?

Hala da. 2009tik, finantza krisiaren ostean, higiezin enpresen aktibitatearen bolumena sei mila milioitik egungo hogei mila milioira igaro da Berlinen. Hirukoiztu egin da. Eta ez da higiezinen kantitatea bereziki igo, baizik eta daudenen prezioa. Higiezin enpresen sektorean “betoizko urrea” esaera erabiltzen dute. Betoian inbertitzea. Honek Berlinen badu beste ondorio politiko bat: hiri osoaren balioa handitzea; eta Berlin bezalako alokairu-hiri batean ondorio sakonak ditu.

Inbertsio eta diru asko iristen ari da hirira. Gentrifikazioa arazo nagusietako bat bilakatu da. Zein neurritan eragiten du auzokideen bizitzan?

90eko eta 2000ko hamarkadetan gentrifikazioa auzo-arazo gisa behatzen genuen. Eztabaidatzen genuen ea zein auzotan gertatzen zen edo ez; eta ikusten genuen auzokideen kanporatzea gertatzen zela beste auzo batzuetara alokairuak eta bizi-kostua igotzen zirelako. 2012tik argi dugu alokairuen prezioen igoera ezin dela auzo batzuetara mugatu eta hiri osora zabaldu dela. Kanporatze prozesuak hiri barruti osoa barnebiltzen du eta probintziaren zati batzuetara ere hedatu da. Jada ez dago tokirik non esaten ahal den “hau merkea da, hona etor daitezke txiroak”. Gure ikerketek azaleratzen duten egoeran, alokairua igotzen ari da eta jendea txiroegia da kanporatua izateko. Mudantza bera ezin dute ordaindu. Ondorioa da auzokideek kanporatze prozesuari uko egin eta euren etxe propioak defendatzen dituztela.

Bestalde, gentrifikazioarekin diru gutxien dutenak dira beti kolpatuenak alokairua igotzean. Soldataren erdia edo %60 etxebizitzarako bada, diru gutxiago dago lagunekin egoteko, janaria erosteko, eskolako liburuetarako edo oporretarako. Aldi berean, jendeak gehiago egiten du lan, bi edo hiru lanpostu hartuz, horrekin alokairua ordaintzeko, ez bizitza hobetzeko. Gentrifikazio prozesuaren beste aurpegia bizi mailan gertatzen den kanporatze edo jaitsiera da: auzoetan dugun adierazle ikusgarriena denda txikien edo komertzioaren desagertzea da. Auzokideek baino babes mekanismo gutxiago dituztelako. Irabazien bila, lokal hauen jabeek errazago moztu diezaiekete kontratua bere dendan produktuak merke saltzen dituzten saltzaileei. Gero datoz Starbucks bezalako kate ezagunak edo ostalaritza orokortua. Auzokideek ez dute jada merke erosteko edo elkarrekin topo egiteko lekurik.

Argazkia: Umbruch Bildarchiv

Etxegabetzeak dira gentrifikazioaren ondorio gogorrenetariko bat. Asko dira Berlinen ere. Zergatik ez da lortu hirian hauen aurkako eztabaida edo borrokarik zabaltzea?

Beno, Bartzelona bezalako hiri batekin alderatuta zenbakiak baxuagoak dira Berlinen. Etxegabetze asko dugu halere, 7.000 edo 8.000 urtero. 23 bat genituen egunero. 2015etik jaitsi egin dira eta egun hamar bat ditugu hiru milioi eta erdi biztanleko hiri batean. Kaltetuentzat dramatikoa da, baina ez da arazo nagusi gisa ikusten. Gehienentzat alokairuen prezioen igoera da arazo nagusia. Eta horren ondorio nabarmenena, bizitzaren beste esparruetatik aurrezten dela alokairua ordaintzeko beharrezkoa dena. 2014an egin ziren saiakera militante batzuk, kaleak moztuz etxegabetzeak geldiarazteko; arrakastatsuak izan ziren, baina ez zuten lortu beste estatu batzuetan bezala epe luzerako izaerarik. Bada etxegabetzeen aurkako elkarte bat, PAHren antza handia duena eta laguntza zuzena eskaintzen duena, baina ez da masa mugimendu bat.

"Etxebizitzaren auzian definizioaren bataila auzokideek irabazi dute, politikak arazoa ez zuelako ikusi nahi izan"

Airbnb bezalako plataformak aspaldi bilakatu dira, etekin izugarri baina betebehar gutxirekin, hirigintzan errotik eragiten duten aktore.

Bai, ia Europa osoko hirietan bezala, berdin Paris edo Amsterdam izan, Berlinen 24.000 edo 25.000 alokatzen dituzte plataforma horren bidez. Airbnb bidez alokatu pisuek etxebizitza beharraren egoera zailtzen dute, ez baitaude eskuragarri; eta auzo zehatzetan arazo argia dira, oporretarako ehunka pisu gertu direla. Hiri mailan, ordea, arazoaren %0’8a besterik ez dira. Askoz garrantzitsuagoak dira ehunka milaka etxebizitza alokatu edo eraikitzen dituzten higiezin enpresa handiak. Egungo gobernuak (sozialdemokratak, sozialistak eta berdeak) argi adierazi du legedian, formula horretan etxe bat urtean soilik 30 egunez alokatu daitekeela.

Zaila da mugak ezartzea. Badira izen propio baten atzean berrehun etxebizitza alokatzen dituzten enpresak eta badira alokairua ezin ordainduta asteburuetan euren pisua alokatzen duten auzokideak ere.

Hori arazoari gehitzen zaio. Hor bada zatiketa bat, hiri askotan bezala. Esparru askotan Airbnb garestituriko alokairua ordaintzeko erabiltzen da. Eta beste esparru askotan, negoziorako eredua da etxea alokatzea. Horregatik saiatu behar dugu negozioa egin nahi dutenak mugatzen, ez bere etxeko gela bat alokatzen duen amona. Legea nahiko berria da eta hor zuzenketak egin behar dira. Adibidez, kalean bizi diren etxegabeei aterpea ematen dien norbaitek ez luke arazorik jasan behar.

Alokairuen merkatuan eraikuntza enpresa erraldoiak sartzeak gentrifikazioaren arazoa gaindiezin bilakatzen al du?

Arazoa larritu eta alokairuen igoeraren problema eremu berrietara zabaldu dute, gentrifikagarriak ez zirela uste genuen eremuetara. Nondik lortu dituzte egun dauzkaten jabetzak?Lehenago politikatik eman zen etxebizitza sozialen pribatizazioan dago jatorria. Higiezin enpresa handiek ez dituzte soilik etxe zaharrak berritu eta garestitu. Ehunka milaka pisu dituzte langile auzoetako blokeetan. Bertan bizi da hirian beste inon alokairua ordaindu ezin duen jendea; eta halere, prezioak igo dituzte. Gentrifikazioa zabaldu dute eta ez dago nora joan. Etxebizitza sozialen parkea zena burtsan darabilte.

Mobilizazio jendetsuen bidez lortu dute berlinen etxebizitzaren arazoa udalaren agendan sartzea eta etxejabe handien pisuak jabego publikora bueltatu ahal izateko erreferenduma mahai gainean egotea (argazkia: Umbruch Bildarchiv).

Askotan idatzi duzu auzokideen ahalduntzeaz eta borroka amankomunen beharraz, bereziki ikuspegi migrantetik. Azpitik sorturiko aliantzak erabakigarriak suertatzen ari dira?

2010ean, alokairuen igoerak etxebizitzaren krisia eragin zuenean, bere estatistikei begira, gobernuak adierazi zuen egoera ez zela larria. Egunerokoan, baina, sentsazio orokorra bestelakoa zen: alokairuen igoera eta kanporatua izatearen bizipena. Auzokide elkarte ugari antolatu eta etxebizitzaren arazoa publiko egiten hasi ziren. Denbora luzez medioetan etxebizitzaren arazoaren inguruan idatzi zena elkarte hauek idatzia zen. Edo kazetariek auzia lantzen zutenean auzokideek egindako ikerketa eta salaketak zeuzkaten soilik eskura. Etxebizitzaren auzian definizioaren bataila auzokideek irabazi dute, politikak arazoa ez zuelako ikusi nahi izan.

Bestalde, auzokideek euren pisu eta blokeetako arazoak hain zehazki lantzean eta konponbide zehatz eta egingarriak aurkeztean eraikin eta auzoetarako, etxebizitza politika orokor bat oratu dute apurka. Egungo gobernuak etxebizitza programan berez gutxi idatzi eta ia dena egina jaso du auzo elkarte eta auzokideen ekimen hauetatik. Azpitik osatutako antolaketak finean eraldaketa potentzial handiena ekarri du etxebizitza politika aurrerakoi honetara. Azken aldarria ere, Berlingo higiezin enpresa handien desjabetzea, azpitik dator gobernuaren politikara.

Hiriko lurzoru legearen oinarrizko erreforma eta borondate politikoa lirateke konponbidea lortzeko beste osagaiak?

Berlinek 90eko hamarkadatik hiri politika neoliberal drastiko bat jasan du. Lursail publiko ugari, eta asko ziren hirian, erosle hoberenari saldu zitzaizkion. Gero lursail hauek ez zeuden eskura hiria ongi garatzeko, eta behar izanez gero, berreskuratzeko ia ezinezkoak ziren. Egun, saldu beharrez gero, ikuspegi sozial batekin banatzen dira, ez erosle hoberenari, eta aldi berean bada duela hiru lau urte poltsa bat etxebizitza sozialak eraiki behar balira lursail berriak erosteko. Ez da, beraz, lurzoru legearen erabateko erreforma, zeinean hiriko lurra ez dagoen jada salgai; baina bai 180 graduko aldaketa bat.

Andrej Holm soziologoak argi dauka: "etxebizitzaren auzian errealismo zentzudun batek bidea egin du. argi geratu da ekimen pribatuak ez duela arazoa konponduko" (argazkia: Lander Majuelo Itoiz).

Aspaldian auzokideen protestek ez zuten eragin politikorik lortzen. Azken urteotan osatutako legeak antzuak izan dira higiezinen prezio burbuila geldiarazteko ere. Nolatan da oraingoan dena ezberdina?

Ez da hala baina. Berlinen historian eraldaketa politikoak ia beti protesten bidez ezarri dira. Adibide argi bat: 70eko hamarkadan hiriaren berritzea etxebizitza historikoak bota eta bloke berriak eraikitzean zetzan. Baina 1980an protesten eta ehunka etxebizitzaren okupazioaren bidez, etxebizitza zaharrak babestu eta lortu zen, pausoka, eman beharreko hiriaren berritzea. Egun ere, hiriko parke handiena erreferendum baten bidez mantendu da, politikak etxebizitzen eraikitze espekulatiboari ia emana baitzion. Hiriko politika duela urte asko azpitik datozen protesta mugimenduek landutako auziekin osatu da. Horregatik behatu behar zaio itxaropenez. Berlingo higiezin enpresa handiena desjabetzeko saiakera aurrera ateratzen bada, ez da salbuespena izango baizik eta eraldaketa mugimenduen harian kokatu beharreko arrakasta.

Nola gainditzen da mugimendu sozialen edo auzokideen protesten eta politika profesionalaren arteko harreman zaila?

Dagoen fase zailenetariko bat da. Ezkerra eta berdeak azken urteetan oposizioan egon dira, oinarrian dauden mugimenduekin elkarlanean. Orain harremana aldatu da. Kalean zegoen jende bat gobernuan dago. Orokorrean, bada aukera bat emateko jarrera, dagoen koalizioa eratzen ahal den ezkerreko koalizio hoberena delakoan. Mugimendu sozialek duten indarra kontuan hartuta, ez dakarte kritika gogorrik. Gehiago egiteko galdegiten zaio baina ez da gobernuaren dimisioa eskatzen. Norabide egokian doala baina azkarrago joan beharko lukeela diote. Ez zegoen orain arte horrelako hartu-emanen esperientziarik, ez gobernuan ez mugimendu sozialetan. Denek azkar ikasi behar izan dute mugimendu bat ez dela gobernua; eta gobernua ez dela mugimendu bat. Hirian ahal bezain eraldaketa sakonenak lortzeko hartu-emanak nola osatu, horixe da denek orain abiatu duten ikasketa prozesua. Desjabetzearen inguruko erreferenduma saiakera ona da. Azpitik sakon landu eta irabazitako erreferendum bati ezin dio gobernuak uko egin. Ikusiko dugu, luzera begirako prozesua da erreferendumarena.

Argazkia: Umbruch Bildarchiv.

Berlingo higiezin enpresa nagusien ehunka milaka etxebizitzaren aurkako udal desjabetze edo bergizarteratze baten aukera dago mahaiaren gainean. Gaia duela gutxira arte tabua zen.

Bai. Arrazoietako bat da politika neoliberalaren garaian gestio pribatua gestio publikoaren aurretik lehenetsi zela ia leku guztietan. Gainera, historian zehar, jabetza pribatuak publiko bihurtzea soilik gobernu sozialistetan gauzatu da. Lurraren erreforma iraultzaren ostean lortu da, edota Armada Gorria Alemanian sartu eta ekialdean ahalbidetu ostean. Interes kontua da. Milaka milioiko negozioa dugu hemen. Tabua dator, higiezin enpresek eta euren lobbyek lortu zutelako desjabetzearen ideia diktadura sozialisten politikarekin lotzea. Egungo auzokideen ekimenek, baina, auziaren eztabaida objektibo bat erdietsi dute. Eztabaida askotan, ahoa aparretan dutela “komunistak bueltan datoz!” diotenen aurrean, argi geratu da auzokideek dakartzaten proposamenen erradikaltasuna ez dela ispilu bat besterik, jasaten duten arazo larriarena, alokairu igoerena eta kanporatzeena.

"Berlinen historian, eraldaketa politikoak

ia beti protesten bidez

ezarri dira"

Diskurtsoa harrigarriki mugitu da etxebizitzaren eztabaidan. Bestela ere, gaur egun asko hitz egiten dugu alemaniar gizartean diskurtsoaren lekualdatzeez, baina betiere parlamentuan eskuin populistarantz edo migrazioaren gaian arrazismorantz hausten ari diren tabu humanistei buruz. Alegia, eztabaidetan gizartea eskuinerantz doalako sentsazioa dago. Eta etxebizitzaren auzian, kontrara, aurkako norantzan oso bizkor doan burbuila bat dugu. Esperantza badugu etxebizitzaren auziaren eta eguneroko politikaren eztabaiden bidez, gizarte-eraldaketen aukerara hurbiltzeko. Ardura publiko edo amankomunaren inguruko eztabaidaren bidez neurriak finkatzen ahal baditugu, eskuin populistak askoz zailagoa izanen du bere ideiak zabaltzeko.

Kapitalismoaren ondorioek era hain argian bizitza eta hiriak txikitzen dituztela, zergatik da oraindik ere hain zaila eredu ekonomikoari buruzko eztabaida bat zabaltzea? Ez al du alemaniar ekonomiaren osasun onak gizartearen zati handi baten estutasun ekonomikoekin talka egiten?

Desjabetzearen tabuaren antzera, Alemanian antikomunismoa oso presente dago. Gerra Hotzaren garaian ereina, 1990eko batasunaren itzalpean eta Alemania ekialdeko bizipena izan zenaren mespretxuan hazi da. Sozialismoarekin zerikusia duen edozer zuzenean Stasirekin, harresiarekin edota tiroekin lotzen da. Halere, eta etxebizitzaren auzian adibidez, sekulako potentziala dago, esaten ahal baitugu hiri honetan bertan beste praxi bat ere eman zela. Egon zen benetako esperientzia bat, zeinean higiezinak eta hiria beste era batera antolatzen ziren. Ez da zergatik dena berriz ere berdin saiatu behar, baina publikoki etxebizitzaren auzia antolatzen hasteko adibide ona da. Beste ekonomia eredu batzuen eztabaida oraindik ere zaila da, baina etxebizitzaren auzian errealismo zentzudun batek bidea egin du, zeinak argi duen ekimen pribatuak ez duela arazoa konponduko. Inor ez da ari etxebizitza politikan eredu sozialista bat ezartzeaz, baina “ardura soziala” edota “ongizate amankomunaren arautzea” berriz ere agertzen ari diren kontzeptu ederretako batzuk dira.

Gentrifikazioa arazo globala da. Euskal Herrian ere ari da sakontzen. Badira protesta antolatuak, baina politikari gehienek oraindik ere modernizazio prozesu positibo gisa dakusate. Protesta, erreferendum eta desjabetzeaz konponbide bat lortzeak ordea aukera berri bat dakar. Izan liteke Berlin adibide bat munduarentzat?

Beste inon ematen den mugimenduaren eragina etxean ezin da ziur neurtu. Baina hiri askotan gertatzen den prozesua da hasieran gentrifikazioa politika ofizialetik garapen positibo gisa ulertzea. Zerikusia du oraindik ere nagusi dugun neoliberalismoaren lehia eta hazkunde logikarekin. Diotenez, hazkunde oro, inbertsio pribatu oro, ona da eta eragin positiboak ditu. Bestelakoa da zuzeneko esperientzia masa turismoarekin edota higiezinen espekulazioarekin, ordea. Lisboan luzez esan zuen ezkerreko gobernuak ona zela mundu mailan erakargarriak izatea, alde zaharra salbatuko zutelakoan. Gero, baina, ostu dizuten antzoki batean esnatzen zara. Argi utzi behar zaie politikariei gentrifikazioak ez duela garapenarekin zerikusirik, arazo bat dela. Hori lortuta etorri ohi da politikarien aitortza: arazo bat dela onartzen dute, baina beste biderik ez dela argudiatu. Horren aurka, Berlingoa bezalako ekimenak garrantzitsuak dira, argi baitago beste bide posible bat izan, badela.


Gazteek agertokira salto egin dezaten

Nafarroako Antzoki Sareak 'Oholtzara' programa antolatu du, arte eszenikoak gazteengana gerturatzeko helburuz. 5.834 ikaslek hartu-emana izango dute dantzari eta antzerkilariekin

«Egungo gazteak ez dira antzokietara joaten». Hori uste du Zutoia Toral Nafarroako Antzoki Sareko zuzendariak. Gazteek arte eszenikoak «urrun» sentitzen dituztela dio Toralek. «Baina ez bereziki zaila delako publiko horrengana heltzea, baizik eta inoiz ez delako saiakerarik egin». Haren hitzetan, gazteek interes eta kezka asko dituzte, baina oraingoz ez dute asmatu horiek agertokietara bideratzen. Horri aurre egiteko, Oholtzara programa antolatu dute: gazteak dantzaren eta antzerkiaren unibertsora gerturatu, eta protagonista bihurtuko dituzte.

Iaz sortu zuten Oholtzara egitasmoa, La Caixako Gizarte Ekintzarekin eta Nafarroako Kutxa Fundazioarekin elkarlanean, eta Nafarroa osoko 27 herritako 5.834 gaztek parte hartuko dute programan. Azaroan jarri zituzten martxan lehenbiziko jarduerak, eta martxoaren 29ra arte iraungo dute. Antzerkia eta dantza gazteengana gerturatzeko erabiltzen ari diren metodoa «bitartekaritzaren bidezko bizipena» da; alegia, profesionalen eta gazteen arteko hartu-emana sortzen dute, eta parte hartzaileei aukera ematen diete antzerkiaren eta dantzaren esperientzia beren gorputzean sentitzeko. «Modu horretan, esperientzia guztiak oso pertsonalak dira: bakoitzak bere barnetik bizi ditu, eta eragin handiagoa dute norberarengan», azaldu du Toralek.

Lau jarduerak osatzen dute programa. Lehenbizikoa Teatro a Quemarropa eta Atikus Teatro konpainiekin antolatu dute. Konpainia horietako profesionalak institutuetara joango dira, gazteak ezagutzera eta haiekin solas egitera. Ondoren, ikasleek konpainia horietako Oasis eta Julieta to da antzezlanak ikusiko dituzte. Bi obra horiek indarkeria matxistaren eta sexu aniztasunaren gaiak jorratzen dituzte. «Gaur egungo gizarte gaiak landuta, gazteek gertuago senti dezakete obra», adierazi du Toralek. Azkenik, ikasleak agertokian ikusi dutenak beraiengan izandako eraginaz mintzatuko dira aktoreekin. Dagoeneko hamar zentrotan egin dute jarduera, eta, zuzendariak esan duenez, horietan ikusi dute balio izan duela gazteek esperimentatzeko eta beren sentimenduak adierazteko.

Horrekin batera, antzerki taldeak sortzen ari dira herrietan, «sormena bultzatzeko». Taldeek, lehenbiziko urratsetan, antzerkiaren arloko tokian tokiko profesionalen laguntza dute. Dagoeneko martxan daude talde batzuk, eta, Toralek esandakoaren arabera, parte hartzaileek «interes handia» erakutsi dute.

Antzerkiko esperientziaren ostean, gazteak dantzaren munduan murgilduko dira. Astebetez, Dantzaz konpainiarekin partekatuko dute ikasgela, eta dantza garaikideko pieza bat sortuko dute elkarrekin. «Profesionalen eta ikasleen elkarbizitzak ahalbidetzen du gazteek dantza garaikidearen lengoaia gertutik sentitzea», esan du Toralek. Dantza garaikidea ezagutzea «aste bakarreko bizipena baino askoz gehiago» dela onartu du; baina, halere, lehenbiziko kontaktua eta esperientzia sortzeko bide egokia dela uste du. «Proiektua egin duten tokietan bizipen interesgarriak sortu dira: gazteek gauza berriak probatu eta sentitu dituzte».

Gozatzea helburu

Belaunaldi berriak arte eszenikoetara gerturatzeko zailtasunen jakitun dira Nafarroako Antzoki Sareko kideak. Hori dela eta, ahalegindu dira programan jarduera «berritzaileak» ere sartzen, parte hartzaileak dibertituko direla ziurtatzeko. Horietako bat da Escape Room jarduera. Abentura joko bat da: jokalariak gela batean sartzen dituzte, eta, pisten bidez, tokitik ateratzeko bidea aurkitu behar dute. «Espazioa sentitzeko eta ongi pasatzeko modu bat da», Toralen hitzetan.

Ostiralean Atarrabiara helduko da Oholtzara proiektua, eta hurrengo geltokiak Berriobeiti, Zangoza eta Tafalla izango dira.

Programak aurrera egin ahala, «gero eta gogobeteago» dagoela adierazi du zuzendariak. «Hau hurreratze bat baino ez da izango; proiektuak aurrera jarraitu behar du». Hark lanean jarraitzeko konpromisoa erakutsi du, «gazteak oholtzara igo daitezen».


Otaño ikastetxea, plazara

Liburuak, arkatzak eta koadernoak hartu, eta plazan elkartuko dira bihar, 15:30etatik aurrera, Otaño ikastetxeko haur, irakasle eta gurasoak. Egunerokoan egiten duten lana herritarrei erakustea da ekimenaren helburua. Txoko ezberdinetan banaturik arituko dira; tertuliak, esperimentazioa, ipuin kontaketak, artea, irratia, baratzeko produktuen azoka eta beste hainbat jarduera landuz. Ikas-komunitateko bideoa ikusi eta txokolate beroa dastatuz amaituko dute ekitaldia.


Txinatarrak ziren Essexen atoi batean hilik aurkitu dituzten 39 pertsonak

Ingalaterra hegoaldeko konderriko Poliziak argitu du hildako guztiak helduak direla. Poliziak gidariaren hiru jabetza arakatu ditu Ipar Irlandan.


Lau hilabeteren ondoren, gobernua osatu dute Suedian

Behin eskuin muturra bakartzea lortuta, Stefan Lofven sozialdemokratak lehen ministro izaten jarraituko du.

Joan den irailaren 9an egin zituzten hauteskundeak, eta, gobernua osatzeko lehen bi saiekerek huts egin ondoren, gaur goizean Lofven SAP Alderdi Sozialdemokrataren liderrari eman diote, berriro, gobernuaren gidaritza. Lofven 2014 eta iaz artean ere izan zen lehen ministro. Gaurko bozketan Ezkerreko Alderdiaren abstentzioa behar zuen hautatua izateko, eta, herenegun iragarri bezala, komunista ohiak abstenitu egin dira. Lofvenen alde bozkatu dute Suediako Parlamentuko Riksdag-eko 115 diputatuk, kontra 153k, eta 77 abstenitu dira. Hango sistema politikoaren araudiaren arabera, gobernu batek ez du frogatu behar gehiengoa alde duela, baizik eta ganberaren gehiengoa ez duela kontra. Eta hori gertatu da.

SD Suediako Demokratak eskuin muturreko alderdia hirugarren indar bozkatuena izan zen bozetan. Lau hilabeteko paralisi politikoa eteteko egindako negoziazioetan, zentro-eskuineko aliantzarekin akordioa egin zuen Lofvenek pasa den astean, eta modu horretan lortu dute SD bakartzea. Halere, Lofvenek gutxiengoan gobernatuko du Berdeen laguntzarekin, eta parlamentuan eskuin muturrari aurre egin beharko dio. "Eskuin muturreko indarrak hazten ari dira herrialde askotan, eta Suediak aurrera egiteko beste modu bat aukeratu du", nabarmendu du Anders Ygeman sozialdemokraten talde parlamentarioko presidenteak. Egindako hautua ondo laburbildu du Annie Loof zentroko alderdiaren liderrak: "Zirkunstantziak kontuan hartuta, aukera onena da".

Lehen ministroa aukeratzeko balizko laugarren bozketa batek porrot egin izan balu —hiru egin dituzte—, berriro deitu beharko zuten hauteskundeetara. Lofven astelehenean da kargua hartzekoa eta exekutibo berria aurkeztekoa.


510.000 familiak beraien etxeak galduko dituzte hurrengo 3 urteetan

Krisiaren eraginez, 150.000 familiak beren etxebizitzetatik alde egin behar izan zuten 2008 eta 2011 urteen artean, eta horrek 8.000 milioiko galerak eragin zizkien bankuei.

Krisiak ekarri dituen ahultasun egoeraren eta langabezi tasa altuaren eraginez, 510.000 familiak beren etxebizitzetatik alde egin beharko dute 2012 eta 2015 urteen artean, eta 34.000 milioiko galerak eragingo dizkie horrek bankuei.

Ondorio hori da Bahitura eta Enkanteek Eragindako Elkarteak (AFES) gaur egungo krisi ekonomikoan oinarrituta egindako ikerketan agerian geratu den konklusio nagusia. Egoera honek, txostenaren arabera, ezohiko ezkutuko ekonomia egoera bat sortuko du datozen lau urteetan, gehienbat zorrak ordaintzeko gaitasun ezagatik.

Soilik 2012. urtean 135.000 familiak hipoteka betearaztearen prozedura jasoko dute, eta horrek, aldi berean, 18.000 milioiko galerak eragingo dizkie bankuei. Hori dela eta, bankuen erreputazioaren arriskua handiagotu eta merkatuaren jaitsiera mantenduko da.

Utzarazitako 150.000 etxebizitza

Krisiaren eraginez, 2008 eta 2011 urteen artean 150.000 familiak beren etxebizitzetatik alde egin behar izan zuten, eta horrek 8.000 milioiko galerak eragin zizkien bankuei. Txostenak dioenez, arrazoi horrek gizartearen eta bankuen arteko "distantzia handitu" eta merkatua "geldiaraztea" eragin du.

Gauzak horrela, ikerketaren arabera, Gobernu berriaren erronka nagusienetarikoa higiezinen sektorea berpiztea izango da. "Ez da lan erraza izango, egoera nahiko nahasia baitugu momentu honetan" gaineratu du txostenak.


Bizigune Zabal egitasmoa: aske hazteko gunea

Orain dala 10 urte, Bizkaiko sei familiak Bizigune Zabal proiektua ipini eben martxan Larrabetzun. Udalak Goikoelexaldeko txokoa itxi eutsen, eta bertan seme-alaba txikiak begirunez eta hareen garapen-erritmoaren arabera hezteko gunea sortu eben. Egitasmoak indartsu jarraitzen dau hamarkada baten ostean.

Angela Menica Torre larrabetzuarra Bizigune Zabal proiektuaren sortzaileetariko bat da. “Emakumezko lagunen artean egindako egitasmoa da, umeak jagon eta euren beharrizanak asetzeko. Baina baita gurasook alkarregaz egoteko be, eta gure beharrizanak partekatu eta asetu”, azaldu deusku. Goikoelexaldeko txokoa urte bi eta erditik sei urtera bitarteko umeen topagunea eta ikasgunea da. “Hasi ginanean, umeak eskolara ez eroateko erabagia hartu genduan, ez ebelako beharrik. Horren ordez, gure ustez, hau behar eben: astean hiru edo lau aldiz alkarregaz egon eta leku seguru bat olgetako eta beste erritmo batera hazteko. Eskolako ordutegia eta dinamika nahiko zorrotzak dira umeentzat, eta etxetik kanpo be lan egin ezkero, beharbada ez dago beste erremediorik; baina pribilegio itzela da umeak eskolara ez bidali, hareekaz egon eta ikustea zelan hazten diran eta hareei laguntzea”.

Brenda Otaola Zarraga lezamarra Bizigune Zabal egitasmoaren gaur egungo partaidea da. Bere berbetan, ume lar dagoz eskoletako ikasgeletan eta, ondorioz, gatza da euren beharrizanei behar moduan erantzutea. Horregatik erabagi eben alaba Goikoelexaldeko txokora eroatea. Ainhoa Eraso Gisasola larrabetzuarrak be gurago izan dau alaba ohiko eskolara ez eroan. “Ez neban beharrik. Bizigune Zabalera ekartzen dot, berak esan eustalako umeakaz egon gura ebala, eta, nire eritxiz, hemen dago hobeto. Proiektu polita da, eta neu be bertan egonda seguru sentitzen da”.

Goikoelexaldeko txokoan sei ume batzen dira astean bitan, 10:30etik 14:30era. Azaldu deuskuen moduan, ikasturtearen hasieran ume gehiago izan ziran, 10 ume, eta gehiagotan batzen ziran, baina Bizigune Zabal proiektu malgua da eta etengabe moldatzen da umeen eta gurasoen beharrizanetara. Izan be, partaideak Txorierrikoak ezeze, Bizkaiko beste herri batzuetakoak be badira –esaterako, Zalla, Leioa edo Gernika–, eta premiak be aldakorrak izan daitekez. “Halanda be, hiru irizpide iraunkor dagoz: gurasoek jagoten dabez umeak, hau leku segurua da eta pertsonak, materiala zein lekua errespetatu behar doguz”.

Ohiko eskolea izan ez arren, umeek asko ikasten dabe Goikoelexaldeko txokoan, euren erritmora. “Hau lasai eta seguru bizitzeko eta ikasteko gunea da. Hainbat material dago eta umeek euren gogoaren arabera erabiltzen dabe. Ondorioz, kanpoan egon daitekez hareagaz jolasten; edo barruan, margoten. Idea hau da: itxi umeak aske jolasten eta bizitzen”. Neskatoak eta mutikoak gurasoek eurek zaintzen dabez, eta beti dago gitxienez guraso bat txokoaren barruan, eta beste bat, kanpoaldean. “Laguntzen deutsegu momentu baten edo bestean daukiezan beharrizanak kontuan hartuta. Dana dala, gurasook hau praktikatzen dogu: sena, umeen gauzetan lar ez nahastea, umore ona eta umeak eta gainerako gurasoak errespetatzea”.

Abantailak

Seme-alabak “haurreskola edo ikastetxe alternatibo” batera bidaltzeak arazoak ekarri leikioezala pentsatu leike baten batek, baina hiru emakumeen ustez umeei abantailak baino ez deutsez ekartzen. “Euren erritmoa eta garapena errespetatzen diranez segurago eta indartsuago hazten dira normalean. Hau da, hemen ume batek bere kabuz edozein gauza ikasten dauala, horrek segurtasuna emongo deutso, aurrerantzean beste edozein gauza ikasteko. Sentimenduak be asko garatzen dabez eta oso autonomoak dira”. Lekuak be aukera asko eskaintzen deutsez. “Gauza pilo bat dagoz eta beldur barik esperimentau daikie: ahalegindu daitekez zuhaitz batera igotzen edo tresnaren bat erabiltzen ikasten”. Bestalde, mobimentu-askatasuna dabe momenturo eta hori be ezinbestekotzat jotzen dabe. “Mobimenturik ez badago, ez dagoalako ez ikasketarik, ez burmuinaren garapenik. Gainera, mobimentuak saihesten dauz hainbat arazo, hala nola dislexia eta arreta-defizita”. Umeek sei urte bete, eta ohiko eskolan sartzen diranean be ondo integratzen dira. “Normalean, bai. Egia da bati beste bati baino gehiago kostau ahal jakola, baina hori gurera etorri ez danari be gertatu ahal jako”.

Askatasunez eta begirunez betetako lekua da Bizigune Zabal egitasmoa, eta umeentzat zein gurasoentzat da ikasgunea. “Guk be asko ikasten dogu batak bestearengandik, eta laguntasuna emoten deutsagu alkarri. Umeek hori ikusten dabe eta ikasten dabe. Bestetik, ahalegintzen gara euren arteko arazoak edo liskarrak eurek kudeatu dagiezala, eta, era berean, saiatzen gara balio-judiziorik ez egiten”.

Larrabetzuko Udalak txokoa itxi deutse eta horren truke Bizigune Zabalekoek herritar guztientzako ekintzak egiten dabez urtean bitan. Tailerrak antolatu dabez, antzerkia, hitzaldiak, ipuin-kontalariak… Partaideek 20 euro ipintzen dabe urtero, alokairu sinbolikoa ordaintzeko eta etorri daitekezan gastuei aurre egiteko. “Edozelan be, oso material gitxi erosi da urte honeetan, proiektuagaz hasi zirenek itxitakoa ona izan dalako eta, bestela, zaindu dalako. Umeek orain dala 10 urteko jostailuak erabiltzen dabez, eta poz-pozik”.

Egitasmoaren sustatzaileek ez eben inondik inora pentsatuko hainbeste urte iraungo ebenik zabalik. “Asko poztu gaitu Bizigune oraindino osasuntsu dagoala ikusteak. Baleiteke jentea barrizten joan dan neurrian detaile batzuk be barriztu izana, baina ziur asko orain gu hasi ginenean baino trankilago ibiliko dira, edo hori gura dot pentsau”, esan dau Menicak. Beste biek ezetz adierazo dabe buruagaz, eta onartu dabe hareek be zalantza eta bildur asko dakiezala. Bildurrak alkarregaz eta alkarrengandik ikasita kenduko dabez, seme-alabak aske eta euren erritmora hazten ikusten dabezan bitartean. “Eta hori luxu handia da”.


Nola bihurtu minerala metal

Orain arteko uste asko hankaz gora jarri ditu Xabier Orue-Etxebarria geologo eta ikerlariak: ondorioztatu du gaur egun karobitzat jotzen diren askok burdinaren minerala erreduzitzeko labe gisa funtzionatu zutela Erdi Aroan. Aurkikuntza horrek «iraultza» ekar dezakeela uste du.

Burdina Bizkaira eramatea alferrikako gauza dela dioen esaera zahar bat bada gaztelaniaz. Mineral horretan aberatsa izan da lurraldea aspalditik, eta esaera horrek ikuspegi hori biltzen du. Zertarako eraman burdina lehenagotik badagoen lekura? Itsasoan egiten duen euriaren funtzio berdintsua izan dezakeela esan nahi du. Aspaldikoa baita euskaldunak burdinarekin lotzen dituen harremana. Gizaldiz gizaldi landu da eremu geografiko horretan mineral hori, eta belaunaldi bakoitzak bere teknologia erabili izan du hura metal bihurtzeko prozesuan. Horietako askoren arrasto arkeologikoak topatu dituzte zientzialariek, baina beste askoren arrastoak galdu egin dira. Isurialde atlantikoak burdinarekin izan duen harremana, ordea, ez da zalantzan jartzen.

Are gehiago, uste den baino garrantzitsuagoa dela dio Xabier Orue-Etxebarriak. Hainbat ikerlarik egindako ikerketekin, Burdinaren historia Bizkaia eta inguruan liburua zuzendu du EHUko geologia ikerlari eta irakasle horrek, eta berak bere ekarpena egin du. Ekarpena, eta orain arteko usteak apurtzen dituen baieztapena. Gauza jakina da Erdi Aroan eta Behe Erdi Aroan mendietan zeuden labeekin egiten zela burdinaren erredukzioa, hura izan baitzen burdinola hidraulikoak sortu aurreko teknologia. Historialariek, ordea, galdutzat zuten mendietako labe horien arrastoa. «Burdin zepak topatu izan dira mendietan, baina laberik ez; beti esan izan da pena handia zela labe horiek galdu izana», azaldu du. Baina berak topatu ditu. Edo, hobeto esanda, lehendik ere agerian zeuden, baina burdin labe gisa izendatu gabe. «Bertan egon dira beti, baina ez dira gai izan zer ziren argitzeko». Euskal mendietan topatu daitezkeen karobi gehienak burdin erredukzioa egiteko labeak izan zirela azaldu du Orue-Etxebarriak Burdin minerala erreduzitzeko 'euskal labea', teknologia hidraulikoaren aurreko teknologia liburuko artikuluan.

Duela hamabi urte jabetu zen karobi gisa erabilitako labe asko burdin minerala erreduzitzeko zirela aurrez. «Galdakaoko [Bizkaia] karobi batera joan nintzen, eta, geologian dudan eskarmentuagatik, haren egitura eta labea nola eginda zegoen aztertzen hasi nintzen». Eta berehala jabetu zen hori ez zela karobi soila izan. Behar adina datu bildu, eta Bizkaiko Foru Aldundiko ondare zerbitzura deitu zuen bere aurkintzaren berri emateko, Orue-Etxebarriak ez baitzeukan asmorik gai hori ikertzen hasteko. Baina handik egun batzuetara iritsi zitzaion erantzuna, esanez ez zutela aintzat hartu bere ikerketa. «Haientzat, itxita zegoen gaia, eta, halako pena eman zidanez, gaia ikertzeari ekin nion». Eta hala topatu zituen karobi hartan burdin zepak. Eta aztarnek laborategietan hitz egin zuten: labe horiek gutxienez 1.150 gradura iritsi ziren, hau da, minerala erreduzitzen hasteko tenperaturara. Baina denetan arrasto garrantzitsuenak aurkitutako magnetita eta burdin metalikoa izan dira: «Minerala burdina bihurtzeko azken fasean soilik agertzen dira horiek biak». Horregatik, Orue-Etxebarriak ez zuen zalantzarik egin: labe hori burdin minerala metal bihurtzeko erabilia zen.

Lehen frogak topatu ondoren, labe gehiagoren bila abiatu zen, eta, mendietara joanda, 350 karobi ikertu ditu. Horietatik %95 aurrez burdina lantzeko erabili zirela frogatu du, eta, horrela, Erdi Aroan burdina lantzeko erabilitako labeen lagin bat topatu du. «Orain arteko usteetan iraultza bat eragingo du horrek», dio. Baina, gaur-gaurkoz, oraindik ez dakite labe horietan nola egiten zuten lan, eta, horregatik, puzzlearen azken pieza falta zaie. «Lau metro zabal eta sei metro garai ere izan daitezke. Tamaina horietako labe bat halako tenperaturetara iristeko zein teknika erabiltzen zuten ikertzen ari dira gure taldeko ingeniariak», azaldu du Orue-Etxebarriak.

Mertxe Urteaga arkeologoak ere artikulu bat argitaratu du burdinari buruzko liburuan, erromatar garaiko ekoizpenaren inguruan. Labe horien tamainak zalantza sortzen dio: «Tamaina horietako labe batek burdina nola egiten duen jakin nahiko nuke, Europan garai hartan askoz labe txikiagoetan egiten baitzen burdina». Garai hartan kontinentean burdina lantzeko erabiltzen ziren labeek 60 zentimetroko diametroa baitzuten, Urteagak azaldu duenez. «Gauza bat da zuk buruan zerbait izatea, baina ondoren hori inguruan dagoenarekin alderatu behar duzu, eta ikusten da karobien antzeko labeak ez daudela bide horretan».

Ez da lehen aldia Orue-Etxebarriak kritika horiek entzuten dituena, eta bera datu zientifikoetan oinarritzen dela berretsi du. «Arkeologo asko teoria honen aurka zeuden hasieran, baina, datuak ikusiz joan diren heinean, iritziz aldatuz joan dira». Orain arte landu gabeko esparru bat dela gogorarazi du, gainera, eta berak hamabi urte daramatzala horretan.

Meategi ondoko labeak

Mendian topatu ditu labe horietako gehienak Orue-Etxebarriak. «Burdina non egon den baldin badakigu, labe bila nora jo ere jakin dezakegu era horretan», dio. Horrela, burdin meategiak zeuden lekuetara jo du geologoak, eta aldapa duten lekuetan bilatu ditu labe horiek, eta inguruan errekaren bat baldin bazegoen, hobeto. «Era horretan topatu ditut labe asko, inguru batera iritsi eta lehen begiradan, askotan».

Euskal Herrian burdina leku menditsuetan azaltzen zela zehaztu du Urteagak. «Burdin zainak bistan geratzen dira, eta askoz errazagoa zen mineral hori ateratzea». Horregatik egiten ziren labe horiek mendian eta baliabide naturalak gertu zeuden lekuetan: minerala lurretik atera bezain pronto has zitezkeelako hura erreduzitzen.

Behin minerala aterata, erromatarrek labe txiki batzuetan sartzen zuten burdina, lau bider ikatz gehiagorekin. Horrek modua ematen zuen labe horretan burdina erreduzitzen hasteko tenperaturak lortzea. «Mendian egoten ziren, ikatz begetala ere mendian egiten zelako, basoa zegoen lekuetan».

Behin lehen fase hori eginda, burdina hori portuetara eramaten zen, eta han bertan lantzen ziren kanpora garraiatzeko moduko lingoteak. Irungo (Gipuzkoa) Oiasso erromatar hirian halako lingote ugari topatu izan dituzte, eta, horregatik, pentsatzekoa da garai hartan burdina esportatzen zela inguru hartatik.

Erdi Aroan ere, berdin. Orue-Etxebarriaren arabera, gainera, hainbeste lekutan hainbeste labe topatu izanak erakusten du zein garrantzia izan zuen euskal burdinak garai hartako Europan. Bizkaitik hasi eta Nafarroa iparraldera arteko eremuan topatu ditu labe horiek guztiak, eta handik burdina asko esportatu zela ere esan du. «Pentsa noiztik ari garen burdina kanpora ateratzen. Lurralde aberatsa izan da hau, ezbairik gabe».

Burdina lantzeaz gain, ibaietan Europako ontzirik onenak egiten zirela ere azaldu du; «minerala esportatzeko baldintza ezin hobeak». Baina ez hori bakarrik: burdina bera lantzen zuten eskulangilerik onenak ere bertatik atera izan ziren. «Toledon edo Sevillan, burdinagile maisuak euskaldunak izaten ziren», zehaztu du. Eta eskulangile haiek egindako piezak Europako hainbat txokotara ere iritsi ziren. «Burdina atera, metal bihurtu, eta, ondoren, landu egiten genuen. Uste den baina garrantzi handiagoa eduki genuen garai hartan».

Tradizio horri jarraikiz, Euskal Herriko ibaiertz gehienen ondoan burdinolak egin ziren, uraren indarra aprobetxatuz. Mendiko labeetatik jaitsi, eta ekoizpen modua modernizatu zen; hala, prozesua azkartu eta erraztu zen. Teknologia horrek, ordea, XIX. mendera arte iraun zuen, Bilboko itsasadarrean labe garaiak ezartzen hasi ziren arte. «Orduan hasi zen gehienek ezagutzen duten burdinaren historia, baina, ordurako, ehunka urteko tradizioa zuen burdingintzak Euskal Herrian», azaldu du Orue-Etxeberriak. Garai haiek ez baitziren kasualitatez iritsi.


Andoaindarrak ehunka irten dira kalera Korrikarekin bat egiteko

Euripean izan bada ere, andoaindarrek ez diote hutsik egin Korrika euskararen aldeko lasterketari. Bi urtez behin, euskararen alde Andoain herriak bat egin ohi du. Une hunkigarriak bizi izan dira, argazki nahiz bideo bidez ikus daitekeenez.

Argazkiak: Korrika herrian barrena

Bideoak:

Jendetza korrika Goikoplazan

Guipuzcoanotik Gaztetxera

Abiapunturantz kalejiran: Irrien lagunak, Pirritx&Porrotx...

Azelaingo zubitik Sorabillara

Hasierako ekitaldia, uneak


Apirilak 30, larunbata “DANTZA NAZAZU UDABERRI

UDABERRIA OSPATZEKO FESTA BIKAINA PUTZUZULON!! !

Apirilak 30, larunbata “DANTZA NAZAZU UDABERRIA” 20:00 8€

ERASO + ZURA + NIRE + Dj MIAU

Diska berria besapean dutelarik datoz hiru taldeak udaberriak dantzan jarriko gaituen kontzertu/festa honetara. Musikaren munduan ibilbide luzeko musikariak izango dira protagonista gure oholtzan. Eraso, herritarrak, bigarren aldiz Putzuzulon. Lehen aldiz jo zutenean bertan izan zirenek seguru ez dutela hutsik egingo. Gau ahaztezina benetan hura. Zura ere bigarren aldiz gurean. Aurrekoan bossanova doinuekin zipriztindu zuten aretoa, orain rock doinuez izerdituko dute. Nire, Lisabon urteetan zarataz gozarazi ostean, proiektu lasaiagoarekin datorkigu. Folk doinuan Irun aldetik.

Udaberria behar bezala ospatzeko, Dj Miauek musikatuko ditu gaueko ordurik ilunenak. Dantzak egunsentiari argia eman arte. Edetodo!

ERASO https://www.youtube.com/watch?v=9uoXznXgy2o&list=PLH1Jn4Tj908s4Hmabv0lcN2V36e-VfiwE

ZURA https://www.youtube.com/watch?v=a_wYSi1LtBI

NIRE http://www.badok.eus/elkarrizketak/euskal-countrya-dela-esango-nuke-baina-euriak-eragindakoa/


Baztan nagusi Belate txapelketan

Belate adarreko esku pilota txapelketako finala jokatu berri dute Lesaka eta Baztanek Barañaingo Retegi II frontoian eta baztandarrak 2-1 nagusitu ziren lesakarren aitzinean.

Nafarroako herri arteko txapelketa hau maiatzean hasi zen eta hainbat herrik hartu dute parte: Tafalla, Altsasu, Igantzi, Bera, Etxarri-Arantz, Baztan, Lesaka, Ultzama, Larraun eta Arbizu. Final erdiak Baztan, Lesaka, Igantzi eta Ultzamak jokatu zituzten. Baztanek 3-0 irabazi zion Ultzamari, eta Lesakak 2-1 Igantziri.

Barañainen jokatutako finalean baztandarrek abantaila lortu zuten benjamin mailako partida irabazi eta gero. Lehen puntua erdiesteaz gain, markagailua nabarmena izan zen eta horrek ere balio du. Anso eta Asiainek 18-6 irabazi zieten Ubiria eta Oronozeri. Alebin mailako neurketa izan zen parekatuena. Arbelaiz eta Zamorano lesakarrek 18-14 irabazi zieten Almandoz eta Trantxeri. Titulua erabaki behar zuen norgehiagoka infantil mailakoa izan behar zen.Lesakako Maia eta Sanjurjok bikote ona osatzen dute, badute aunitz denbora elkarrekin jokatzen, baina Arizmendi eta Apeztegia Baztango bikotea18-15 nagusitu ziren.

Bertzalde, uztailaren 4ean Mendillorriko trinketean Nafarroako XX. Kirol Jolasen finalak jokatu ziren. Eskuz kadete mailako bikoteak lehiatu ziren eta banaka, jubenilak. Lehenengoan Burlatako Zugarralde taldeko Artuch eta Juanena, talde bereko Gaichi eta Zabalzaren aurka irabazi zuten.

Bigarren norgehiagokan talde berekoak ari ziren.Eskuz banaka Doneztebeko Erreka taldeko Zelaieta eta Baleztena nor baino nor aritu ziren. Partiduaren hasieran Baleztena nagusitu zen, baina gero Zelaietak berdindu eta gailendu zuen. Baina uste zenean Zelaietaren alde izango zela, Baleztenak 35-32 irabazi zuen.


Marcos Moralesek urrezko 7 domina lortu ditu munduko txapelketan

Marcos César Morales Raspas arraun-elkarteko arraunlari eta entrenatzaileak zazpi urrezko domina eskuratu zituen joan den astean Esloveniako Bled herrian lehiatutako Aulki Mugikorreko Beteranoen Munduko Txapelketan.

Marcos César Moralesek Argentinako Regatas de Rosario taldeagaz jardun zuen eta urrezko bina dominak lortu zituen 8+, 4- eta 4x modalitatetan. Modu berean, beste bat jantzi zuen Skull Bikoitzeko proban. Gainera, beste bigarren postu bi lortu zituen, baina munduko txapelketa horretan urrezko dominak bakarrik banatzen dira, Skull Bikoitzean eta 8+ modalitateetan izan ezik.

Bledeko txapelketan Getxoko beste arraunlari bi lehiatu ziren, Getxo Kirolak udal-erakundeak zabaldu duenez: Javi Sánchez Getxo Arrauneko kideak bigarren leku bi egin zituen Skiff mailan; Raspaseko Iñigo Martínez de Alegría, ordea, zazpigarren sailkatu zen Skiff modalitatean.


Tolosa CFeko eskubaloi taldeak ez du lortu mailaz igotzea

Malagan jokatutako igoera fasean, partida bat berdindu eta bi galdu dituzte. Hala ere, denboraldi ona izan dela diote, ligako txapeldunak izan baitira.

Malagan jokatutako igoera fasean, lehenengo partida 25-27 galdu zuten Madrilen aurka, bigarrena 25 punturekin berdindu egin zuten Sant Quirzerekin eta hirugarrena 24-18 galdu zuten Malagaren aurka.

Igoera fase honetan zorte txarra izan dutela dio Alex Noges entrenatzaileak. Izan ere, bidaia oso luzea egitea tokatu zaie eta aurkariak ere oso indartsuak izan dira.

Igoera fasean azkenak gelditu arren, balorazio ona egin du Iker Ortiz jokalariak: "Taldea ondo ikusi dut eta denon artean bigarren partida oso ondo atera genuen. Oso gustura nago taldearekin". Egindako denboraldiarekin ere oso pozik dago jokalaria: "Pena da fase honekin saririk ez izatea, baina denboraldi oso ona egin dugu, ligan txapeldunak izan baikara bigarrenarekin berdinduta". Entrenatzailea ere bat dator: "Igoera fase honetan sartzea zen helburua eta sartu gara. Gainera, liga ere irabazi dugu".

Denboraldia amaituta, datorren urtera begira jarri dira. Ortizek azaldu duenez, jokalari batzuek utzi egingo dute taldea, baina talde polita izango dutela pentsatzen du. "Gure helburuak lortzen saiatzen jarraituko dugu", gaineratu du.


“Etxean sartuta egon behar izateak ez du herrigintzarako aterik ixten”

Konfinamenduak baditu ondorio positiboak. Antxok agerkari berri bat du; TOP&GUNE news. Etxetik irten gabe, herrigintzarako bide berriak garatzea posible dela erakutsi dute. Hala azaldu diote HITZAri Topaguneko kidea Garbiñe Altxuk eta Julen Lazkanok.

Zein helbururekin sortu duzue TOP&GUNE news?

Ba egia esan, konfinamendua hasi zenetik era guztietako iniziatibak sortzen hasi ziren, sare sozialetan. Gure Instagram orria normalean baino aktiboago erabiltzen hasi ginen, eta beste publiko batera iritsi eta beste eduki batzuk zabaltzeko aldizkaria ateratzea pentsatu genuen.

Zer topatuko dute bertan irakurleek?

Aldizkariaren ardatza koronabirusa da, noski. Baina gaia era fresko batean landu nahi dugu. Ez dugu informazio iturri izan nahi, irakurleek tarte atsegin bat pasatzea baizik. Era guztietako edukiak aurki daitezke: artikuluak, elkarrizketak, errezetak, denbora-pasak, txisteak, … Batez ere Antxoko irakurleei zuzendua dago, aldizkariko protagonistak batez ere antxotarrak baikara.

Nola antolatu zarete aldizkaria egiteko?

Lehenengo alea atera baino astebete lehenago sortu zen ideia. Hiru lagunen artean komentatu ondoren, posta elektronikoz topaguneko kideen artean zabaldu genuen, eta parte hartzeko asmoa genuen bakoitzak zeregin baten ardura hartu genuen. Ordutik aurrera telelanean gabiltza momentu honetan bigarren alea prestatzen. Maketazioari dagokionez, argi geneukan sakelako telefonoan irakurtzeko aldizkari bat izango zela, beraz, formatua horren arabera diseinatu dugu. Atalak gure motibazioaren baitan sortu ditugu, garrantzitsua baita egiten dugun hori gustura egitea. Zerbait arina eta irakurterraza nahi genuen, eta lortu dugula uste dugu.

Herrigintzatik konfinamendua arintzeko modu bat ere bada ezta?

Bai, konfinamendua arintzeko modu bat dela pentsatu nahi dugu. Guk ere disfrutatzen dugu, noski. Eta lehen ale honekin jaso ditugun mezuak jasota, are gehiago. Diozuen bezala, etxean sartuta egon behar izateak ez du herrigintzarako aterik ixten, beste bide batzuk irekitzen dizkigu!

Ekarpenak jasotzeko prest zaudete?

Ekarpen edo ideia berriak beti dira ongi etorriak. Hurrengo aleetan, adibidez, atal berri bat topatuko dugu, herritarrek hala eskatuta: zorion mezuak. Lagun, senide edo beste edonori zorion mezua bidali nahi badiozu, TOP&GUNE news aldizkarian egin dezakezu. Zorion mezuak edo beste edozein ekarpen egiteko, jarri harremanetan posta elektronikoz, sare sozialetatik idatzi edo jarri topaguneko norbaitekin kontaktuan.

Noizko hurrengo alea?

Asmoa ostiralero ale bat publikatzea izango da, konfinamenduak iraun bitartean.

Mezurik Antxotarrentzat?

Eskerrak eman nahi genizkieke antxotar guztiei hasieratik izandako harrera onagatik eta batez ere topaguneko kide aktibo izan ez arren, ataletan eta elkarrizketetan pozik eta trabarik gabe parte hartzen ari diren guztiei.


Ehunka pertsona igo ziren Gorobelera Mendiko Lagunak Taldearen eskutik


Euskal jaia, hirugarrenez

Oinkari dantza taldeko kideek hirugarren urtez antolatuko dute Euskal jaia aurten. Uztailaren 26an izango da, larunbatarekin, arratsaldeko 17:00etan hasita.

Oinkari dantza taldeko arduradun Eneko Arteagak, aurtengoan, orain arte Euskal jaiak izan duen egitaraurik potoloena izango duela adierazi du, “berrikuntza bezala, zanpantzarren kalejirarekin emango zaio hasiera jaiari”. Betiko legez, sagardo eta pintxo dastaketa izango da gero, herriko elkarteek eta Oinkari dantza taldeak bideratuko dutena, “elkarteek sagardoa banatzen lagunduko dute eta pintxoak prestatu eta banatzen dantza taldeko kideak arituko gara”. Berrikuntza nagusia Tarragonako Colla Vella Castells taldeak ekarriko du dastaketaren ondoren, “Euskal jaikoa ez ezik, nire ustez, Santiotako emanaldirik ikusgarriena Colla Vella Castells taldeak eskainiko du”. Hiru autobuska, 150 pertsona etorriko dira giza-dorreak egitera, “ordu eta laurdeneko emanaldia eskainiko dute. Bederatzi solairuko dorrea egitea zaila izango da baina, zortzi solairukoa egingo dutela ziurtatu digute dagoeneko. Larunbatean Villabonan aritu eta gero, Astigarragan izango dira biharamunean”.

Zikiroa beharrean, bildotsa aurten

Aurreko bi urteetan zikiroa izan da afariko plater nagusia. Bildotsa izango da aurtengoa.

“Aurten erretzailea aldatu egin denez, berak bildotsa ekarriko duela esan digu, eta ondorioz, zikiroa beharrean, bildots-jatea izango da. Zaporez apenas omen duten alderik”. Jakina, plater nagusiaren aurreko afari-sarrerak eta ondorengo postrea ere ez dira faltako menuan. Iaz 500 herritar bildu zen zikiro-jatera. Aurten estimazio altuagoa egin dute dantza taldeko kideek, “600 pertsona inguru espero dugu. Afaltiarren kopuru igoera hori Tarragonako taldea kontuan hartuta egiten dugu”. Txartelen salneurria iaztik 5 euro garestitu da, “25 euro balioko du afarirako txartelak. 5 euroko garestitzea kostuak berak eskatu du”.

Sarrerak dagoeneko salgai daude: Amasa, Kixubi, Larrea, Labezain eta Ogi-Goxo okindegietan. Shepherds, Iturrigoxo, Itzalpe, Arnasa eta O’baba tabernetan. Garmendia harategian.

Tapia eta Leturia, bakarka

Pintxo eta sagardo dastaketaren garaian Tapia eta Leturiak emanaldia berezia eskainiko dute. “Garai batean bezala, bikote moduan arituko dira: trikitia eta panderoa hartuta, talderik gabe. Halaxe eskatu diegu eta onartu egin dute. Afalondoan, talde osoarekin batera arituko dira”. Ohi denez, leloa ere izango du erromeri festak. “Urtero jaiari leloa jartzea gustatzen zaigu eta aurtengoa Erromeri giroan, euskara ahoan izango da. Erromeri giroari garrantzia handia ematen diogu baina, bide batez, euskara bultzatzea da gure asmoa”. Dantzarako, festarako eta ondo pasatzeko gonbitea egina dago, eta noski, parte hartzeko deia luzatzen dute aurten ere Oinkariko kideek, aurreko urteetan bezalaxe, herritarrei plazara erromeriako arropak jantzita gerturatzeko gonbidapena eginez.


Aske utzi dute Badajozen istripua eragin zuen hondeamakinaren gidaria

Bost adingabeko hil ziren mikrobus istripua eragiteagatik atxilotuta zegoen maiatzaren 9tik.

Maiatzaren 9an atxilotu zuten hondeamakinaren gidaria aske utzi du Badajozeko Castuera herriko epaitegiak. Monterrubio de la Serenako bost adingabe hil ziren mikrobus istripua eragiteagatik atxilotu zuten.

Aske gelditu bada ere inputatu gisa jarraitzen du eta gida baimena kentzeaz gain astelehenero epailearen aurrean azaldu beharko da. Kargu guztiak kentzeko helegitea aurkeztuko du bere defentsak.

Epaileak ostiralean mikrobusaren gidariari deklarazioa hartu zion eta horren ondorioz hartu du erabaki hau. Ez du mikrobus gidaria inputatu.

Badajozeko medikuntza legalak eskainitako txostenaren arabera hondeamakinaren gidariaren txistuan droga arrastoak aurkitu zituzten baina ez odolean. Horren ondorioz ezin da egiaztatu istripua gertatu zen unean drogaren eta alkoholaren eraginaren menpe zegoenik.


Espainiak ordu-eremuari eta urtaroetako ordu-aldaketei eutsiko die

Celaak esan du adituak ez direla "ondorio erabakigarrira" iritsi, eta 2021 arte aztertzen jarraituko omen dute, orduan amaituko baita ordu aldaketak kentzeko epea.

Espainiako Estatuak gaur egungo ordu eremuari eta urtaroetako ordu-aldaketei eutsiko die, Isabel Celaa Espainiako Gobernuaren bozeramaile eta Hezkuntza ministroak jakitera eman duenez. Hala, martxoaren 31n ordularia ordubete aurreratuko da udako ordutegira egokitzeko.

Celaak azaldu duenez, ordu-eremua aztertu duen adituen txostenean ez dute "inolako aldaketarik" proposatzen. "Espainiak 30 urte baino gehiago darama ordu-eremu berean, Alemaniaren berean, Frankismotik hain zuzen", gaineratu du.

Era berean, urtaroetako ordu aldaketen kasuan (duela 45 urtetik dago indarrean) ere ez omen dute aldaketarako arrazoirik ikusi. Martxoaren "31n de facto aurreratuko dugu ordularia", adierazi du, udako ordutegira egokitzeko aldaketari erreferentzia eginez, eta urrian negukora egokitzeko ordularia atzeratu egingo dela gehitu du.

Celaak argitu du aditu batzordeak, hainbat hilabeteko azterketen ostean, ez duela inolako "ondorio erabakigarririk" lortu, neurriak egunerokoan izan litzakeen ondorioak handiak izan litezkeen arren.

Gainera, ministroak azpimarratu du CISek zein ordutegi nahiago zuten galdetu zuenean Espainiako Estatuko herritarrek udakoaren alde egin zutela, baina adituek nahiago dutela negukoa.

Celaak gogorarazi du Europa mailan ere ez dela ondorio erabakigarri eta loteslerik lortu. "2021 arte aztertzen jarraitzea erabaki dugu. Ikusiko dugu EBren Presidentzia berriak zein jarrera hartzen duen", azaldu du.

Europako Batzordeak ordu aldaketak 2019an amaitzea proposatu zuen. Hasiera batean martxoaren 31koa izan behar zen Europar Batasunean egin behar zen azken ordu aldaketa, baina Europako parlamentuak neurria 2021ra atzeratzea proposatu du.

Hala, EBko estatu kideek 2020ko apirilean jakinarazi behar dute, beranduenera, udako edo neguko ordutegia hautatzen duten. Lehenengo aukeraren alde eginez gero, azken ordu aldaketa 2021eko martxoan izango da; bestela, 2021eko urrian. Europako Parlamentuak eskaera hori egin duen arren, 28ek ekainean eztabaidatuko dute berri gai honen inguruan.


Udal-hauteskundeak 2015: Aiarako alkategaiekin solasean

Aiarara hurbildu gara gurekin kafe bat hartzeko gonbitea onartu duten alkategaiekin mintzatzera.


Juan Orlando Hernandez, Honduraseko presidente

Halere, Zelaya presidente ohiaren emazte eta Aske alderdiko buruak aktak berraztertzea eskatuko du.

Juan Orlando Hernandez hautagaia aukeratu dute Honduraseko presidente, Hauteskunde Auzitegi Gorenak baieztatu duenez, bozen % 36,8 lortuta, Xiomara Castro Askatasuna eta Birsorrera (Aske) alderdiko hautagaiak lortutako % 28,79ren aldean.

"Ondorioz, Honduraseko Alderdi Nazionaleko Juan Orlando Hernandez Alvarado abokatua da presidentetzarako hauteskundeen irabazlea", David Matamoros Auzitegiaren presidenteak irratian eta telebistan esan zuenez.

Matamorosen arabera, 3.232.266 pertsonak (3 milioitik) eman zuten botoa hauteskunde egunean eta parte-hartze historikotzat jo zuen.

Juan Orlando Hernandez presidente deklaratzeko ekitaldiaren bezperan, Zelaya presidente ohiaren emazte eta Aske alderdiko buruak aktak berraztertzea eskatuko duela iragarri zuen.


Langileak kontratatzeagatik 9.000 eurora arteko diru laguntzak bideratuko dituzte enpresetara

Durangaldeko Enplegu Plana diruz lagundu du Lanbidek. Horri esker, Planean sartuta dauden bederatzi herrietako enpresek zazpi langile kontratatzeko 9.000 eurora arteko diru laguntzak jaso ditzakete.

Durangaldeko Enplegu Planean bederatzi herrik parte hartzen dute: Abadiño, Atxondo, Berriz, Elorrio, Garai, Iurreta, Izurtza, Mañaria eta Zaldibarrek. Denen artean osatzen duten taldea Elorrioko Udalak gidatzen du gaur egun. Enplegu plan hori laguntzeko 151.000 euro jaso dituzte Lanbide, Euskal Enplegu Zerbitzutik. Kopuru horretako diru atal bat, 37.900 eurokoa, enpresetan enplegua sustatzera bideratuko dute. Hain zuzen, Planean dauden bederatzi herrietako enpresek 9.000 eurora arteko diru-laguntzak jaso ditzakete baldintzak betez gero. Guztira, zazpi lagunen kontratazioa ahalbidetuko dute diru laguntzek.

Hauek dira diru laguntzak jasotzeko aukera izateko enpresek bete beharreko baldintza batzuk: enpresaren egoitza bederatzi herrietako batean izatea eta gizarte-segurantzagaz eta zerga betebeharrekin egunera egotea, esaterako. Langileek aldiz baldintza hauek bete beharko dituzte: bederatzi herrietako batean erroldatuta egotea (gutxienez urte bat), langabezian egotea eta enpresen gidaritza daramaten lagunekin harreman familiarrik ez izatea. Azken sei hilabeteetan lanpostua bere erabakiz utzi dutenak laguntza hauetatik kanpora geratuko dira.

Interesatuta dauden enpresek Elorrioko Udaleko erregistro orokorrean aurkeztu behar dute dokumentazioa. Urriaren 17a da horretarako azken eguna. Diru-laguntzak 9.000 eurora artekoak izango dira: 3.000 euro gehienez, hiru hilabeteko egun osoko kontratuentzat, 6.000 euro gehienez sei hilabeteko (edo gehiagoko) egun osoko kontratazioentzat, eta, 9.000 euro gehienez lehen enpleguaren bila dabiltzan 35 urtetik beherako lagunak kontratatuz gero.

Diru-laguntzak zein enpresari eman erabakitzerako orduan aurkeztutako eskabide denen balorazioa egingo dute eta hainbat alderdi hartuko dituzte kontutan: enpresaren tamaina, eskatutako titulazioa, enpresaren jarduera eta kontratuaren iraunaldia, besteak beste.

Datu horiek guztiak eskaintzeko prentsaurrekoa eskaini dute gaur. Durangaldeko Amankomunazgoko presidente Oskar Zarrabeitia eta Iurreta, Berriz eta Elorrioko alkateak batu dira azalpenak emateko.

Behin behineko beste 10 enplegu sei programaren bidez

Lanbidetik jasotako zenbateko osotik 113.000 euro sei programa garatzeko erabiliko dituzte. Sei hilabete iraungo duten 10 enplegu sortuko ditu eta Urkiola Landa Garapena bitartekari dela gauzatuko da. Sei programetatik lau martxan daude dagoeneko; gainerako biak irailetik aurrera abiatuko dituzte: Berriz eta Zaldibarrerako agente zibikoak (bi kontratazio) eta eskualdeko nekazaritza produktuak ekoiztu eta promozionatzeko proiektua gauzatzea (kontratazio bat).


Hitzetatik atxiloketetara

Sortuko lau kide atxilotu ditu Guardia Zibilak, Belen Gonzalezen agur ekitaldiaren harira. Deklaratu ondoren libre gelditu dira. Harrera ekitaldiei buruzko polemikaren erdian iritsi da operazioa. Bideoa, albistearen amaieran.

Joan den otsailean PPk erabaki zuenetik preso ohiei egiten zaizkien harrera ekitaldiak jopuntuan jartzea eta eztabaida politikoaren erdigunera ekartzea, ugariak izan dira horren inguruko deklarazioak, adierazpenak, gaitzespen hitzak eta azalpenak. Orain, koska bat estuago egin dute ekitaldi horien kontrako jazarpenean, eta berbetatik ekintzetara pasatzea erabaki dute. Izan ere, Guardia Zibilak Sortuko lau kide atxilotu ditu, «terrorismoaren gorazarre» egitea leporatuta, Belen Gonzalez Peñalba preso zenduari egindako agur ekitaldiaren harira. Guardia Zibilak deklarazioa hartu ondoren libre geratu dira.Sortuko kideak dira atxilotutako guztiak, eta gehienak erakunde horrek presoen alde antolatu duen Kalera Kalera dinamikan arduraren bat dutenak.Oihana Garmendia izan da lehenengo atxilotua. Zazpi hilabeteko haurdun dago, eta ginekologoarenera zihoala atzeman dute guardia zibilek Gernika-Lumon (Bizkaia); handik Intxaurrondoko polizia etxera (Gipuzkoa) eraman dute. Santurtziarra da Garmendia, eta Kalera Kalera egitasmoko bozeramailea, Antton Lopez Ruizekin batera. Lopez ere atxilotu dute, bere etxean.Gainerako atxilotuak Miren Zabaleta Sorturen Nafarroako arduraduna eta Olatz Dañobeitia Belen Gonzalez zenaren adiskidea izan dira, Iruñean eta Bilbon, hurrenez hurren. Zabaleta aparkaleku batean atzeman dute, autoa hartzera zihoala, eta Dañobeitia, Bilbon duen etxebizitzan, San Frantzisko auzoan. Denak Intxaurrondora eraman dituzte. Guardia Zibilak deklarazioa hartu ondoren libre utzi dituzte. Garmendia izan da libre geratutako lehena, eta haren ostean Zabaleta, Lopez eta Dañobeitia.Euskadi Irratiari egindako adierazpenetan, Garmendiak esan du «kontakizun bakarra inposatu» nahi dutela horrelako ekintzekin: «Sinetsarazi nahi dute errealitate bakarra egon dela, eta ez dela besterik egon». Nabarmendu du Euskal Herrian oraindik ere «sufrimendua» dagoela, eta konpromisoa berretsi du «bakea erdiesteko lanean» jarraitzeko. «Edonor duintasunez eta bakean agurtzea ez da delitua», idatzi du Miren Zabaletak sare sozialetan, aske geratu eta gutxira, «maitasuna delitu ez den bitartean, behintzat».Iluntzean, manifestazioak eta elkarretaratzeak egin dira Hego Euskal Herriko hiriburuetan eta atxilotutakoen sorterri eta bizilekuetan, gertatutakoa salatzeko. Sortuk deituta egin dituzte mobilizazioak, Bakearen eta askatasunaren alde lelopean.Duela lau hilabeteAtxiloketek Belen Gonzalezen agur ekitaldiarekin dute zerikusia. Joan den azaroaren 16an hil zen Gonzalez, gaixotasun luze baten ondorioz, bere osasun egoera larria zela-eta espetxe zigorra etxean betetzen ari zelarik. Handik gutxira, azken agurra eman zioten Lazkaon (Gipuzkoa), azaroaren 26an hain zuzen, duela lau hilabete inguru.Ekitaldia egin aurretik, hura debekatzeko eskatu zuen AVT biktimen elkarteak. Espainiako Auzitegi Nazionalak ez zuen aintzat hartu eskaera, baina ekitaldia zelatatzeko agindu zion Espainiako Poliziari, «terrorismoaren gorazarrerik» edo «biktimen umiliaziorik» gertatzen ote zen jakiteko.Ekitaldiaren ostean, salaketa jarri zuen Covite biktimen elkarteak, eta eskatu zuen Lazkaoko Udala -harena da ekitaldia egiteko erabilitako frontoia- eta ekitaldian pare hartu zutenak ikertzeko, baina hura ere ez zuen aintzat hartu Auzitegi Nazionalaren fiskaltzak, pentsatzen zuelako ekitaldiaren helburua ez zela «terrorismoa goratzea», presoen urruntzea salatu eta Euskal Herrira ekartzeko eskatzea baizik.«Bazen garaia erakunderen batek pausoa emateko legea bete dadin», esan du Covitek atxiloketen berri izandakoan. Haien ustez, atxiloketok «agerian» uzten dute fiskaltzaren jarrera, eta pentsatzen dute horrek «babesgabe» uzten dituela biktimak.Bestalde, atxilotuen defentsek «harridura» azaldu dute atxiloketen inguruan. Gaur egingo dituzte Auzitegi Nazionalean egin beharreko tramiteak, baina, itxura guztien arabera, badirudi auzitegi horretan ez dagoela atxilotuen kontrako agindu judizialik, eta dena Guardia Zibilaren diligentzia izan dela. Gainera, gogora ekarri dute Auzitegi Nazionalaren fiskaltzak bere garaian ikerketa egin zuela Gonzalez Peñalbari egindako agur ekitaldiaren inguruan, eta ebatzi zuen ekitaldi hartan ez zela inolako delitu aztarnarik.Baieztatuko balitz Auzitegi Nazionalak ez duela lau atxilotuen aurkako polizia operaziorik agindu, horrek esan nahiko luke Guardia Zibilaren erabakia izan dela atxiloketak egitea. Espainiako berri agentzien arabera, Guardia Zibilak Aurresku-Carmen izena jarri dio operazioari.Polemika handiaAzken asteotan, polemika handia eragin dute kalera irteten diren preso ohiei egindako harrera ekitaldiek. PPk eta biktimen zenbait elkartek salatu dituzte ekitaldi horiek, «terrorismoa goresten» eta «biktimak umiliatzen» direlakoan. PPk piztu zuen metxa otsailaren 18an, alderdi horretako zenbait kide, besteak beste Borja Senper eta Amaya Fernandez zuzendaritzakoak, Iñaki Igerategi eta Inaxio Otaño euskal presoen harrera ekitaldian agertu zirenean, Andoainen (Gipuzkoa). Hurrengo egunean, ekitaldia ikertuko zuela iragarri zuen Espainiako Auzitegi Nazionaleko fiskaltzak.PPk lortu zuen Eusko Legebiltzarrak ere bat egitea harrera ekitaldiak gaitzesteko estrategia horrekin. Otsailaren 22an, legez besteko proposamena aurkeztu zuen Legebiltzarrean presoei egindako «omenaldiak» arbuiatzeko; EAJk, PSE-EEk eta Elkarrekin Podemosek mozio hori baztertu zuten, baina beste bat proposatu zuten, non «ETAren indarkeria erabili edo zuritu zutenei edo erakundeko kide izan zirenei egiten zaizkien omenaldi publikoak» gaitzesten zituzten.Eusko Jaurlaritza ere agertu da horrelako ekitaldien aurka. Iñigo Urkullu lehendakariak, esaterako, «arbuiatu» egin zituen «biktimentzat iraingarri suerta litekeen edozein ekitaldi, edo biktimak berriro biktima bilakatzea ekar dezaketenak». Gogora institutuko zuzendari Aintzane Ezenarrok esan zuen presoen gurasoek bazutela seme-alabei «harrera etxean egitea».Biktimen zenbait elkartek bat egin dute «omenaldien» kontrako oldarraldi horrekin, Covitek bereziki. Berriki, Covitek eskaera egin die Giza Eskubideen Europako komisarioarieta Euskal Autonomia Erkidegoko eta Espainiako arartekoei auziaz iritzia eman dezaten: «Omenaldi horietan, terrorismoa goretsi, indarkeriaren zilegitasunean sakondu eta umeak erradikalizatu egiten dituzte».Herenegun, PPko kideak berriro agertu ziren preso bat libre geratu ostean antolaturiko ekitaldian. Durangon izan zen (Bizkaia); han, hamabost urtez kartzelan egondako Zunbeltz Larreari ongietorria eman zioten. hartu zuten. PPko kideak eskuetan ETAren biktimen argazkiak zituztela agertu ziren ekitaldia egiten ari zen lekuan.Arabako, Bizkaiko eta Gipuzkoako PPren idazkari nagusi Amaya Fernandezek esan zuen horrelako ekitaldiek «biktimak ez ezik euskal herritar guztiak ere» umiliatzen dituztela.Xabier Reyren hiletaXabier Rey hildako presoaren hileta ekitaldiak eta haren heriotza salatzeko egindako manifestazioa ere izan dira polemika iturri azken egunotan. Joan den martxoaren 6an hilik aurkitu zuten Rey, Puerto III espetxeko bere ziegan, antza denez bere buruaz beste eginda. Iruñeko hilerrian azken agurra eman zioten haren gorpuari, eta, pare bat egun geroago, martxoaren 10ean, manifestazioa egin zuten haren heriotza salatzeko.Iruñeko Udalak UPNk aurkezturiko mozio baten zenbait puntu onartu zituen, eta Reyri «gorazarre egiteko» antolatutako ekitaldian «gaitzetsi» egin zituen, «terrorismoaren biktimak iraintzen» dituztelakoan. Puntu horiek Geroa Bai, PSN eta Ezkerraren babesarekin onartu zituzten. EH Bildu eta Aranzadi abstenitu egin ziren.


Hauteskundeen gaineko saio bereziak Goiena telebistan

Europako hauteskundeak direla-eta, Goiena telebistan, gaur, martitzena, 'Harira' saioan buruz buruko eztabaida izango dugu: EH Bildu eta EAJren hautagaien arteko eztabaida. Horrez gain, astelehenetik egubakoitzera, 23:30ean, elkarrizketak ordezkari politikoekin eskainiko ditu Goiena telebistak.

Astelehenean, PSE-EEko Maider Lainez izango da; martitzenean, Ezker Anitzako Leire Martinez; eguaztenean, Equoko Aitor Urresti; eguenean, EH Bilduko Josu Juaristi eta, egubakoitzean, EAJko Luke Uribe-Etxebarria.

Elkarrizketa horiek Hamaika telebistak ekoiztuko ditu eta Goiena telebistan ere emango dira, esandako moduan, 23:30ean.

'Harira' saio berezia

Bailarako alkate guztiak Harira saiotik pasa ostean, asteon buruz buruko eztabaida izango da Eneko Azkaratek aurkeztuta. EH Bilduko Marian Beitialarrangoitia eta EAJko Luke Uribe-Etxebarria izango dira saioan, gaur, martitzena, 22:00etan.


Plantoaren ondorioz, Laudio Institutuko 3 ikaslek besterik ez dute errebalida azterketa egin

Laudio Institutuko DBH 4. mailako ikasleek plantoa antolatu dute gaur Heziberriko hezkuntza programako errebalida ez egiteko, LOMCE planera lotzen baitute. Deialdia arrakastatsua izan da eta 3 gazte soilik agertu dira azterketa gelan.

08:30ean mobilizatzeko deialdia zabaldu zuen atzo Ikasleok Zorrotz zein Aiaraldeko Ikasle Abertzaleak taldeek errebalida azterketari planto egiteko, eta gaur goizean dozenaka gazte batu dira protestara.

Lamuza plazan elkartu dira ikasleak eta Laudio Institutura jo dute, pikete informatiboa osatuta. Bertan errebalida azterketa egiteko gelan sartu eta saiatu dira euren argudioak azaltzen, baina proben arduradunek ez diete utzi.

3 ikasle besterik ez direla bertaratu ikusi eta gero -asko etxean geratu dira-, kalera atera dira protestarekin jarraitzeko.

Bide batez, ikasleek aipatu dute errebalida azterketa zabaltzeko prozedura ez dela bat ere gardena izan, eta zuzendaritzak ez diela jakinarazi data, euren kabuz lortu baitute.

Plantoa LOMCEri

Ikasle eragileetako kideek uste dute Heziberri planak -Eusko Jaurlaritzarena- sustatzen dituen errebalida azterketak LOMCE legeari daudela lotuta zuzenean, eta horregatik antolatu dituzte aurkako mobilizazioak eta dinamikak.

Eskualdean iaz hasi ziren protestekin eta errebaliden aurkakoak ez ezik, PISA azterketen kontrakoak ere egin dituzte.


Solaslagunaren aurkezpen merenduak eskualdean

Miren Sein koordinatzailearekin mintzatu gara.


Gorlizek auzo berria izango du Andra Mari Axpen

Gorlizko Udalak Andra Mari Axpe sektorearen urbanizazioa onetsi du. Jarduketa horren helburu nagusien artean San Jose auzoaren ingurua sustatzea dago –esparru berean kokatuta dagoena-, kontuan hartuta auzo horretan etxebizitza gehiegi ez ezik, nahiko narriatuta ere badaudela "1960 inguruan eraiki zirelako", Patxo Igartua alkateak (argazkian) adierazitakoaren arabera. Jarduketa horretan ezarri da besteak beste galtzada, aparkaleku, espaloi, oinezkoentzako sare eta banaketa sareak zolatuko direla. Halaber, 9.486 metro koadro egongo dira berdegune eta oinezkoentzat, 1.724 metro koadro ikastetxeetarako eta 4.013 metro koadro kirol ekipamenduetarako, udal iturriek zehaztu dutenez. Obra hauek bukatu ondoren, bigarren fasean, 125 etxebizitza eta adosatu eraikiko dira.

Auzo berri horren urbanizazioak 73.887 metro koadro atzemango ditu eta gutxi gorabehera 576 biztanle izango ditu. Eragiketa hauek guztiak Udal Plangintzarako Arau Subsidiarioen barruan sartu dira eta 1993an onetsi zen Plan Partzialaren barruan garatu dira, "horren barruan, aldi berean, ezarri da eraikitzerakoan hautatuko den jarduketa sistema lankidetza sistema dela", adierazi du Igartuak. Obrak aste bateko epean hasiko dira, aurrikusitakoaren arabera, eta horiek betearazteko denbora urte batekoa da. Obra hauen kostua 3.227.204 eurokoa da.


Olentzero, Mari Domingi eta Errege Magoak Basaurira helduko dira, baina kalejirarik gabe

Aurtengo Gabonak ezohikoak izango dira, baina egungo egoerara moldatutako egitaraua prestatu du Basauriko Udalak herriko elkarteekin elkarlanean abenduaren 2tik urtarrilaren 5era bitartean. Osasun-arduradunen gomendioei jarraituta, aurten ez da Olentzero eta Mari Domingiren kalejirarik egongo, ezta Errege Magoen kabalgatarik ere. Hala ere, ekitaldiak antolatuko dituzte Social Antzokian.

Olentzero eta Mari Domingiri dagokienez, abenduaren 24an, goizean, 2020an jaiotako haurrak hartuko dituzte, eta arratsaldean, ikuskizun bat izango da Social Antzokian. Ekitaldira joateko, gonbidapena eskatu beharko da, www.basauri.eus udal webgunean: “Edukiera mugatua izango da, eta beraz, ikuskizuna eta Olentzeroren mezua online ere eskainiko dugu, Social Antzokian egon ezin duten umeek ere etxetik ikusi ahal izateko”, dio Maria Larrinaga Kultura arloko zinegotziak.

Urtarrilaren 5ean, Melchorrek, Gasparrek eta Baltasarrek mezua bidaliko diete txikienei, Social Antzokian. Gainera, haurrentzako ikuskizuna ere antolatuko dute: saio bat goizez eta beste bat arratsaldez. Errege Magoen ekitaldira joateko gonbidapena eskuratu behar da, eta ezingo direnak bertaratu, streaming bidez ere ikusi ahal izango dute.

Olentzero, Mari Domingi eta Errege Magoen ikuskizunetarako izen-ematea zabalik egongo da abenduaren 7tik 15era bitartean udal webgunearen bitartez. Izen-emate hurrenkeraren arabera banatuko dituzte gonbidapenak. 2010eko urtarrilaren 1etik 2019ko abenduaren 31ra bitartean jaiotako haurrentzat daude zuzenduta ekitaldiak, eta erroldaren arabera, familia-unitate bakoitzeko heldu bakarra joan ahal izango da.

Gabonetako argiak

Abenduaren 1etik urtarrilaren 6ra bitartean piztuta egongo dira Gabonetako argiak Basaurin. Aurreko urteetan bezala 23:00ak arte egongo dira piztuta astelehenetik ostegunera, eta asteburuetan eta jaiegunen bezperetan 01:00ak arte. Joan den urrian kokatu zituen Udalak Gabonetako argiak eta horiek alokatzen 30.000 euro bideratu ditu. Urtero bezala, alokatutako Gabonetako argiez gain, Udalak bere argiak ere jarriko ditu.

Gabonaldia 2020

Egitaraua

Abenduak 2-Urtarrilak 7

Jaiotza erraldoia Arizgoitiko plazan

Abenduak 19, larunbata

Ganbon Gaztea 12-15 urte bitartekoentzat: Irteera KNS Abentura parkera. Izena ematea abenduaren 16ra arte

Abenduak 22-23-29-30

11:00-13:30 Musika-girotzea Basauriko dendetatik zehar

Abenduak 23, asteazkena

19:00 Antzerkia Social Antzokian: ‘Losers’ (Galtzaileak. Aitziber Garmendia eta Jon Plazaola

Abenduak 24, osteguna

Olentzero eta Mari Domingi

Abenduak 26, larunbata

18:00 Kontzertua Social Antzokian: Los Cinco Bilbainos

Abenduak 27, igandea

18:00 Kontzertua Social Antzokian: Goazen 7.0

Abenduak 28, astelehena

18:00 Musikala Social Antzokian: Dumbo

Abenduak 28-29-30 / Urtarrilak 4-5

10:00-13:00 Kanpus teknologikoa 11-15 urte bitarteko gazteentzat Arizko Dorretxean: Robotika, programazioa eta bideojokoak. Izena ematea: abenduaren 20ra arte

11:00-13:00 Ganbon Gaztea 12-15 urte bitartekoentzat Basozelaiko Gaztegunean: Erretxinazko lepoko eta eskumuturrekoak, lore eta hostoekin; Lorontzi ikusgarriak diseinatzea (Pazko lorea); Gabonetako kandelak + etxean egindako Ferrero Rocher bonboiak; Gabonetako egutegia; Gabonetako letteringa; Scape Room batera irteera

Abenduak 29-30 / Urtarrilak 2-3

Zinea Social Antzokian: Trolls 2

Urtarrilak 5

Errege Magoak


Herriarekiko zestoarren gogobetetze maila 6,73koa da

Zestoako Udal Gobernuak herritarrek hainbat arlotan duten gogobetzetze maila ezagutu nahi izan du. Horretarako, bi egitasmo burutu ditu azken hilabeteetan, Kudeatuz programaren baitan: Gizaker inkesta enpresak egindako galdeketa, eta udalerriko kirol jardueren eskaintza eta eskariaren inguruko hausnarketa egiteko parte-hartze prozesua. Horien emaitzen balorazioa egin berri du udal gobernuak eta, inolaz ere, lanak «merezi izan» duela adierazi dute.

Galdeketak Zestoan bizi diren 474 laguni egin dizkiete. Horietatik 323 euskaraz egin dituzte, eta 151 gaztelaniaz. Gizakerrek kalkulatu duen fidagarritasun maila %95ekoa da, eta zorizko lagina sexuaren eta adinaren arabera ezarri dute.

Orokorrean herritarren gogobetze maila hamarretik 6,73 puntukoa da. Herritarren %52,3k udalerriaren bilakaera hobera joan dela uste dute, eta %58,3k bizi kalitateak ere hobera egin duela. Ehuneko handi batek, ordea, bi kasuetan egoera berdintsu dagoela uste du.

Herritarretatik %55,1ek, bestalde, Zestoa aukeratuko lukete bizilekutzat. Inguruko udalerrietako bataz bestekoa baino baxuagoa da tasa hori. Dena den, gazteek herrian gelditzeko gogoa erakutsi dute eta, beraz, ez dagoela «despopulatze arazorik» ondorioztatu.

Herritarren arazo nagusiak

Inkestatuetatik %21,6entzat herritarrek jasan behar duten arazo larriena lan falta da. Horren atzetik, aparkaleku falta (%13,7), etxebizitza falta (%4,4), umeentzako aisialdi eskaintza falta (%4,2), garraio azpiegitura egoki falta (%4,2), edo igerilekurik ez egotea (%4,0) dira zestoarrentzat arazo handienak. Merkataritza eskasia (%3,6), gazteentzako aisia eskaintza gutxi egotea (%3,6) eta trafikoarena (%2,7) ere arazo dira herritarrentzat.

Udal kudeatzaileen nota: 6,16

Egungo udal kudeatzaileek hamarren gaineko 6,16ko puntuazioa lortu dute galdeketan. Gipuzkoako udalerrietako emaitzen bataz bestekoa, 5,93koa da.

Udalak «ondo» egin dituenen artean, kale berriak (%6,5) egin izana, Ekainberri proiektua (%5,7), lurpeko pasabidea (%3,8), etxebizitzak ((%3,2) edo kultur etxea (%2,1) aipatu dituzte.

«Gaizki» egindakoen artean edo balorazio txarrena jaso dutenen artean, berriz, Iraetako futbol zelaia (%5,7), garbiketa txarra (%1,7), Laranjadi plaza (%2,5) edo parkeen egoera txarra (%1,9) nabarmendu dituzte. Hala ere, bi galdera horiei dagokienez, galdetuen erdiak baino gehiagok ez du jakin zer erantzun.

Bataz besteko orokorraren gainetik gelditu da Udaleko funtzionarioen tratua. Galdetuen % 75,3k uste dute eskaintzen duten arreta egokia dela (bataz bestekoa %72,8koa da Gipuzkoan). Udalak zergak biltzeko lanari ere 10etik 5,98 puntu eman diote, eta bataz bestekoa 5,84 da.


Zein da gai infrasoinuak entzuteko?

Infrasoinuak jarri diote lan berriari Berri txarrak taldekoek.

Gorka Urbizu, Galder Izagirre eta David Gonzalezekin entzun ditugu.

Infrasoinuak jarri diote lan berriari Berri txarrak taldekoek.

Gorka Urbizu, Galder Izagirre eta David Gonzalezekin entzun ditugu.

Ilustrazioa Eider Eibarrena da


Bizenta Mogel Ipuin Lehiaketako sari banaketa egingo dute ostiralean

Datorren ostiralean, otsailak 22, Bizenta Mogel ipuin lehiaketako sari banaketa egingo dute udaletxeko osoko bilkura aretoan.

XXXVII. Bizenta Mogel Ipuin Lehiaketako sari banaketa egingo dute datorren ostiralean, otsailak 22, udaletxean. Udaleko bilkura areto nagusian egingo dute sari banaketa, 19:00etan. Bestalde, 2007-2014ko ipuin sarituekin egindako liburuaren aurkezpena ere egingo dute ostiralean. Azken bi edizioak Iraitz Legarra Basterretxea markinarrak irabazi ditu.


Sanchezen urratsak ez direla nahikoa uste du Sarek, eta kaleak hartzeko deia egin du

Larunbatean Bilbon eta Baionan egingo diren manifestazioetan parte hartzeko deia egin du presoen eskubideen aldeko plataformak.

Presoen eskubideen alde Bilbon eta Baionan egingo diren manifestazioetan parte hartzeko deia luzatu du Sarek. Urtarrilaren 12an, larunbata, Bizkaiko eta Lapurdiko hiriburuetako kaleetan zehar manifestazioa egingo du 'Orain Presoak' dinamikak, 17:00etatik aurrera.

Itxaropena eta kezka adierazi dituzte prentsaurrekoan Arantza Aldezabal eta Joseba Azkarraga bozeramaileek, "orain arteko aldaketa txikiak ikusita, eta aldaketa horien erritmoa ikusita, zuhurtzia eta zalantzen urtea" izango dela uste baitute.

Aurrerapausoak eman direla azpimarratu dute, baina Sanchezen Gobernuaren "espetxe politika berriaren inguruko mezu itxaropentsu horiek, oraingoz, errealitatean, hitzak baino ez direla izan" uste dute.

Eskerrak eman dizkiete manifestazioetan parte hartuko duten alderdi, sindikatu eta eragileei, eta baita "bertan ez egotea erabaki duten horiei". Azaldu dutenez, "mobilizazioan egongo ez diren arren, badakigu egungo espetxe politika aldatzearen alde daudela".

Presoen eskubideak hauteskundeetan ez erabiltzea eskatu diete alderdi politikoei. "Hauteskunde giroan murgilduta dauden bitartean, ez dezatela presoen egoera kezkagarri hau euren arteko ika-mikak edo desadostasunak elikatzeko tresna gisa erabili", eskatu du Sarek.

Era berean, presoena "agendaren lehentasunezko gaia" izan dadila eskatu diete alderdiei, giza eskubideak "betearazteko konpromiso eta bermean baitatza demokrazian bizitzea".

ETAren desegitea "bake prozesuaren bidean bereziki garrantzitsua” izan zela azpimarratu dute. "Gure herrian urte luzez min eta sufrimendua sorrarazi duen indarkerietako bat behin betirako" desagertzea oso positibotzat hartu du Sarek 2018 urtearen balorazio politikoan. "Herritar askok eta askok garai ilun bati amaiera eman zitzaiola sentitu genuen", gehitu du Sarek.

Azkenik, Eusko Legebiltzarrean Estatus berriaren testua idazten ari den lan taldeari "euskal presoen eskubideak jasota gera daitezen" eskatu dio.


Albisteak asmatzen

Krisia. Langabezia. Gerrak. Batzuetan, albisteak asmatzeko gogoa ematen du. Ilusioa piztuko diguten berriak. Baikorrak. Ala gutxienez barre eginaraziko digutenak. Adibidez: «Mariasun Landak krokodilo bat aurkitu du ohe azpian».

Interneten badaude albiste onak bakarrik ematen dituzten webguneak. Baita norberak albiste positiboak asmatzeko aukerak ere. «Bukatu da krisia». «Bushek dimititu egin du». «Basagoitik AEKn eman du izena». Ez esan ez dela tentagarria.

Bazegoen tipo bat New Yorken, albisteak asmatzen zituena. Jayson Blair kazetaria. Ehundik gora albiste, asmatuak ala plagiatuak. Batzuk, goitik behera. Besteak, zatika. Izenak eta testigantzak. Egoerak eta gertaerak. Brooklingo bere apartamentutik atera gabe idazten zituen erreportajeak. Norako, eta The New York Times egunkarirako!

Bota egin zuten. Noski. Baina kosta zitzaien! Ia lau urte. Egunkarikoek barkamena eskatu zuten. Lotsatuta agertu ziren. Bi buruk dimititu egin zuten. Eta Blair aberastu egin zen. 500.000 dolarreko kontratua sinatu zuen, liburu bat argitaratzeko: «Nire bizitza The New York Times-en». Ezin jakin 298 orriotan kontatzen duena egia den ala ez.

Komunikabide batzuetan horixe bera egiten dute, oraintxe bertan ere. Gezurrei egiantza eman. Albisteak asmatu. Nahita desitxuratutako gertaerak eta erdizka kontatutako egiak. Fikziozko erreportajeak. Egunero. Blairrek baino disimulu pixka bat gehiagorekin, hori bai. Eta inguruko guztien oniritziarekin.

Ez dira sekula albiste positiboak izaten. Ez digute barregurarik ematen. Justu kontrakoa. Gu kontrolatzeko eta izorratzeko sortutako albisteak dira gehienetan.

Asmatu behar bada, hobe guk asmatzea. Horrela behintzat ondo pasatuko dugu.


Sarkozyrekin kezkatuta

Ipar Euskal Herrian bizi diren ijitoak kezkatuta azaldu dira Frantziako Gobernuak beren arrazarekin daraman politikarekin. "Joera xenofobo eta arrazistak errazten ditu", ziurtatu du Michel Molinak, Baionako ijitoen ordezkarietako batek. Kezkatuta dago Nazio Batuen Erakundea ere, eta ijitoak Errumaniara eta Bulgariara kanporatzeari utz diezaiola galdegin die Parisko agintariei.


Leitzan ere irabazi egin du Aurrerak Doneztebe Bren kontrako kopako futbol derbia

Leitzarrak eta Baztango emakumeak izan dira asteburu honetan futbolean irabazi duten talde nagusi bakarrak

Martxoko azken asteburuko kirol jardunaldia ez da ona izan eskualdeko futbol taldeentzat. Bitako batek irabazi behar eta Leitzako Aurrerak irabazi zuen Doneztebe Bren kontrako derbia kopan. Baztango emakumeek ere irabazi egin zuten Giltxaurdin, baina gainerakoan ez zen garaipenik izan. Beti Gazteko gizonek etxetik kanpo lortu zuen berdinketa, baina Baztanek, Gure Txokoak, Doneztebek eta Beti Gazteko emakumeek galdu egin zuten. Eskubaloian, Errekak bere bidean segitzen du, jokatutako partida guztiak irabazita eta apirilaren 14an Donezteben jokatuko den lauko finala prestatzen.

FUTBOLA

Nafarroako hirugarren mailan

Baztan 1 (Javier Urrutia) – Osasuna 4

Gipuzkoako Ohorezko mailan

Real Union 1 - Beti Gazte 1 (Igor Gurrutxaga)

Gipuzkoako Gorengoen mailan

Gure Txokoa 1 (Mikel Aldazabal) – Billabona 2

Nafarroako Preferente mailan

CA Artajones 3 – Doneztebe 2 (Borja Arregi eta Jon Sein)

Nafarroako erregionaleko lehen mailako kopan

Aurrera 2 (Martxel Intxausti eta Mañel Woischwill) - Doneztebe B 0

Nafarroako emakumeen ligan

Baztan 2 (Nerea Salaburu eta Ane Casillas) – CD Lourdes 0

Gipuzkoako emakumeen Gorengoen mailako txapeldunen fasean

Añorga 5 - Beti Gazte 1 (Izaro Iparragirre)

Jubenilak Liga Nazionalean

SD Lagunak 1 – Baztan 0

Gipuzkoako jubenilen ohorezko mailan

Beti Gazte 1 (Jon Zabala) – Oiartzun 9

Gipuzkoako jubenilen lehen mailako igoera fasean

Zarautz 3 - Gure Txokoa 0

Nafarroako jubenilen bigarren mailako igoera fasean

Doneztebe 2 (Carlos Ostiz eta Jon Mikel Gaztelumendi) - Rotxapea CD 0

Gipuzkoako kadeteen lehen mailako igoera fasean

Sanse A 1 - Beti Gazte 1 (Asier Larralde)

Gipuzkoako kadeteen lehen mailako kopan

San Marcial B 1 - Gure Txokoa 5 (Gorka Arakues, Unai Etxegarai, Unai Garro, Urtzi Fagoaga eta Urko Aduriz)

Nafarroako kadeteen bigarren mailan

CD Universidad de Navarra A 1 – Baztan 1 (Aritz Urrutia)

AD Mendillorri C 2 – Doneztebe 2 (Enaitz Portu eta Pello Sein)

Gipuzkoako infantilen lehen mailan, txapeldunen fasean

Gure Txokoa 1 (Andoni Latorre) – Aloña Mendi 4

Gipuzkoako infantilen lehen mailako kopan

Beti Gazte 2 (Iker Agirretxe eta Oihan Urroz) – Mariño 1

Nafarroako infantilen lehen mailan

CD Kirol Sport 1 – Baztan 1

CD Universidad de Navarra 3 – Doneztebe 2 (Oihan Elizondo eta Aitor Agesta)

Nafarroako infantilen bigarren mailan

CD San Adrian 1 – Baztan 3

ARETO-FUTBOLA

Kadete mutilak txapeldunen fasean

CFS Rivera Navarra B 4 – Aurrera 5

Mutiko infantilak txapeldunen fasean

Aurrera A 3 - CD El Redin A 3

Mutiko infantilak kopan

CFS Rivera Navarra 6 – Aurrera B 2

Mutiko alebinak kopan

Aurrera 3 – CFS Ribera de Navarra B 3

ESKUBALOIA

Mutilak seniorrak liga, txapeldunen fasea

BM Uharte 25 – Erreka 32

Emakume seniorrak

Baztango BKT 23 – Malkaitz eskubaloia 21

Neska jubenilak

Gurpea Beti Onak 28 - Baztango BKT 21

Neska kadeteak ligan

Erreka 25 – Txantrea 18

Baztango BKT 18 – BM Atalaya 22

BM River Ega – Baztango BKT

Mutiko kadeteak ligan

Erreka 27 – BM Bardenas 43

Neska infantilak

Baztango BKT A 36 – BM Noain 12

Erreka 19 – Lagunak 19

Baztango BKT B 23 – Malkaitz B 29

SASKIBALOIA

Junior neskak bigarren mailan

Toki Ona Bortziriak 31– CB Valle de Egues B 38

Kadete neskak bigarren mailan

Toki Ona Bortziriak 51 – Luis Amigó 54

Infantil neskak bigarren mailan

Toki Ona Bortziriak 18 – Noain B 54

Aurreinfantil mutikoak

Toki Ona Bortziriak 32 – San Cernin 38

Minibasket neskak

Toki Ona Bortziriak 30 – Sagrado Corazón E 59


Bergararrei sailkapenean gora egiten lagunduko dioten hiru puntuak etxean geratu dira

Partidu motela jokatu zuten Bergarak eta Beti Gaztek. Neka Garai entrenatzailearen arabera, baloi luze asko eta paseetan akats asko egindako partidua izan zen atzokoa. Baina lehen zatiko 15-20 minutuan gola sartzea lortu zuen Jokin Baltzategik. Hiru puntu garrantzitsu sailkapenean gora egiten jarraitzeko. "Hor goialdean jarraitzeko etxean eta etxetik kanpora partiduak irabazi behar ditugu. Taldea oso animatua dago eta zerbait polita egin gura dugu aurten".


Euskal Herriko Itzulia Donezteben duela hogei urte

Euskal Herriko Txirrindulari Itzulia hainbatetan pasatu da gure eskualdeko errepideetatik. Duela hogei urte, 2000. urtean, Donezteben izan zuen helmuga etapa batek eta biharamunean Doneztebetik atera zen bertze etapa bat. Ttipi-Ttapa Telebista bertan izan zen irudiak hartzen eta iritziak jasotzen.


Festa giroa eta emozioa, elkar ezagutu eta elkarbizitzaren alde

Bizilagunak ekimenaren azken edizioa, atzokoa, festa giroan hasi zuten hernaniarrek; bertan jaioek zein etorriek. Bazkaltzera joan aurretik Atsegindegin zuten zita, eta berehala girotu zuten, kanpoan zegoen hotza. Batzuek ezagutzen zuten elkar, aurreko edizioetatik; beste batzuek, momentu horretan izan zuten ondokoaren berri. Baina berehala hasi zen harremana. Aurkezpenean gogoratu zuten, bertakoek eskuzabal hartuko dituztela, eta halako ekimenek duten garrantzia. Ondoren, musika eta kantua izan zen ospakizunaren ardatz. Batzuk eta besteek mikroa hartu, eta euskeraz kantatu zuten guztiek; emoziorik ez zen faltatu. Estribilloak zioen: Europar nahiz Amerikar, Asiar ala Afrikar, topa dagigun, eta edonon, lagundu dezagun elkar. 100 familia edo taldek elkar ezagutu zuten atzo, eta apustua egin zuten, elkarbizitzaren alde.

BIZILAGUNAK 2015 - HERNANI

Europar nahiz Amerikar, Asiar ala Afrikar,

topa dagigun, eta edonon,

lagundu dezagun elkar.

Datorrenari, eskaini

isilduak hitzez horni

bertakoago, nonahikoago

izan gaitezen geroni

Europar nahiz Amerikar, Asiar ala Afrikar,

topa dagigun, eta edonon,

lagundu dezagun elkar.

Ez uka beste hizkuntzik,

erakuts euskara pozik.

Emigrantea ez da arrotza

urrundik heldua baizik.

Europar nahiz Amerikar, Asiar ala Afrikar,

topa dagigun, eta edonon,

lagundu dezagun elkar.

Susmoa baita lehorra,

harremana emankorra

errespetuan dago gordeta

elkarbizitzan altxora.

Europar nahiz Amerikar, Asiar ala Afrikar,

topa dagigun, eta edonon,

lagundu dezagun elkar.


Kartelak: Anibarko Portuko mus txapelketa

Kartelak: Anibarko Portuko mus txapelketa


ETA desegin arte erne segitu behar dela esan dio Espainiak Frantziari

Erakundea «oso ahul» dagoela baina haren existentzia oraindik ere «mehatxu» bat dela adierazi du Alberto Ruiz-Gallardonek

Elkarlan judizialerako XI. batzarra egiten ari dira Frantzia eta Espainia, atzo eta gaur

Aitziber Laskibar Lizarribar

ETAren aurka Espainiak eta Frantziak azken urteetan izandako elkarlanak «oso emaitza onak» izan ditu, Espainiako zein Frantziako agintarien hitzetan. «Baina oraindik ezin da lasaitu», ohartarazi du Alberto Ruiz-Gallardon Espainiako Justizia ministroak Frantziako ministerioaren ordezkaritzaren aurrean: «Oso ahul dagoen arren, ETAren existentzia oraindik ere mehatxu bat da, eta azken helburua lortu arte ez da desagertuko: taldea desegin eta bere egitura guztiak desegin arte».

Espainiako eta Frantziako agintari, epaile eta fiskalen aurrean esan ditu horiek Ruiz-Gallardonek, 2001. urtean ETAren aurka egiteko sortutako lantaldearen XI. batzarraren hasiera ekitaldian. Eduardo Torres-Dulce Estatuko fiskal nagusiak eta Angel Juanes Auzitegi Nazionaleko presidenteak ere parte hartu dute ekitaldian, bai eta Frederic Baab Frantziako Justizia ministroaren aholkulari diplomatikoak eta Pariseko Apelazio Gorteko fiskal Francoise Fallentik ere.

Espainia eta Frantziaren elkarlana behin eta berriz goratu du Justizia Ministroak Madrilen egiten ari diren bileraren hasiera ekitaldian: «ETA garaitzea ez litzateke posible izango Frantziako epaile, fiskal eta jendarmeen lanik gabe. Espainiak zor handia du horregatik Frantziarekiko». Areago, Ruiz-Gallardonen hitzetan, Frantziarekiko elkarlan judiziala eta poliziala izan da «ETA garaitzeko zutabe nagusia».

Emaitza onen froga gisa, datuak eman ditu ministroak: ETArekin zerikusia zutelakoan, aurten Frantziako poliziak hamar lagun atxilotu dituela azaldu du; iaz 30 atxiki zituela, 2011n 35, eta beste 28 2010ean. Hau da, hiru urte eta erdian 103 herritar atxilotu dituztela bi estatuen elkarlanari esker. «Eraginkortasun» horrek, «ETAren eragiteko gaitasuna nabarmen txikitu» duela adierazi du.

Espainiak amesten zuen elkarlan hori egia bihurtzeko, «zailtasun» asko gainditu behar izan direla ere azaldu du ministroak. Lan horren historia «arrakasta eta porrotez zipriztinduta» egon dela, baina «mugaren bi aldeetan terrorearen aurka egiteko konpromisoa» izan dela nagusi lan-taldearen historian.

Orain ere berdin jarraitzeko deia egin du. Bi estatuek bide berean lan egiteko erabakiak ahalbidetu duela «egungo egoerara» iristea, eta lana ez dela amaitu; erne jarraitu behar dela oraindik.

Elkarlana «ona» ez ezik, eredugarria ere badela iruditzen zaio Gallardoni. Bi estatuen artean lortutako «konfiantzak» hainbat baliabide juridiko sustatzatzea, informazioa partekatzea eta ikerketarako talde komunak sortzea ahalbidetu duela, eta horrek guztiak eredugarri bihurtu duela Europako Batasunean.

Frantziako ordezkariek ere gora tu dute bi estatuen arteko elkarlana. ETAren aurkako borrokan emaitza onak izan dituela azaldu dute Madrilgo biltzarrean. Elkarrekin egindako «lan estuak» 30 ikerketa talde baino gehiago sortu dituela gogoratu du Frederic Baab Frantziako Justizia Ministerioko kontseilari diplomatikoak. Talde horiek bi estatuetako espezialistek osatu dituztela azaldu du, eta oso ikerketa emankorrak utzi dituztela.

Yihadistei aurre egiteko

Eta haratago begira jarri dira ordezkari frantziarrak. Horren emaitza onak eman dituen eredua hedatzea proposatu diote Espainiari. Taldea terrorismoari aurka egiteko helburuz sortu zenez, elkarlana ETAtik haratago bideratu eta jomugak zabaltzea.

Zehazki, «mehatxu yihadistari» aurre egiteko, ETAren aurka egiteko erabili duten elkarlan bera baliatzeko proposatu dute Frederic Baabek eta Francoise Falletik. Frantziako Justizia Ministerioaren ordezkariaren hitzetan «mehatxu berriak» dituzte egun bi estatuek, eta elkarrekin egin behar lieke aurre horiei ere.

Hortaz, bi egunotako biltzarrean yihadistei aurre nola egin aztertzen hasteko proposamena egin du Baabek, elkarlan eremua zabaltzeko helburuz.

URKIJO, MIARRITZEKO IHESLARIEN AURKAKO NEURRI ESKE

Espainiak kitatu gabeko auziak dituztenak atxilotuko dituela esan du, eta Frantziak gauza bera egitea espero duela

Erredakzioa

Euskal Iheslari Politikoen Kolektiboak larunbatean Miarritzen egindako ekitaldiak «ondorioren bat» izango duen esperantza azaldu du Carlos Urkijok, Espainiako Gobernuak EAEn duen ordezkariak. Ekitaldian delituren bat egin ote zen ikertzea nahi du, eta han parte hartu zuten iheslarien aurkako neurriak hartzea.

Espainiak iheslarien aurka egiteko asmoa duela adierazi du, eta Frantziak ere gauza bera egingo duen esperantza duela: «Espainian kitatu gabeko auziren bat duten terroristek ez dute inpunitaterik izango. Justiziarekin argitu gabeko kasuak dituztenak harrapatu, eta justiziaren esku utziko dugu gobernukook; hori da gure betebeharra».

Beraz, atxiloketak egiteko nahia azaldu du, eta Frantziari horixe egiteko eskatu dio: «Neurriak hartu behar dituena Frantziako Gobernua da, ekitaldia haren lurrean egin baitzen». Hala egingo duen esperantza du, gainera: «Pentsatzen dut Frantziako poliziak ondo jasoko zuela gertatutakoaren berri. Eta noski, atxiloketak egiteko, atxiloketak egin behar badira, momentu egokia ez da ehunka pertsona ekitaldi bat egiten ari direnekoa. Pentsatzen dut datozen egunetan ondorioren bat egon beharko duela antolatzaileekin edo parte hartzaile batzuekin lotuta».

ETAren biktimen elkarteak ere eskaera bera egiteko elkartu dira. Kitatu gabeko auziak dituztenei ezin zaiela inpunitaterik eman ohartarazi dute, besteak beste ,AVTk, Dignidad y Justiciak, Covitek eta Miguel Angel Blanco Fundazioak. Gainera, Miarritzeko ekitaldian «terrorismoa goratu» zela uste dute talde horiek, eta neurriak eskatu dituzte.

La Razón Espainiako egunkariak zabaldu duenez, bestalde, Frantziak abiatua du ikerketa bat Miarritzeko ekitaldiaren inguruan. Egunerokoaren arabera, azoka nork alokatu zuen aztertu nahi du Frantziak, zenbat ordaindu zuten alokatzea, eta zein izan zen diruaren iturria. Antolatzaileak eta ekitaldian parte hartu zutenak ikertuko dituela ere zabaldu du.


Hondamendi kolektiboa

Zuzendaria: Paolo Virzi. Herrialdea: Italia. Urtea: 2013. Iraupena: 111 minutu.

Zinema italiar garaikidea azken urteotan nazioartean izaten ari den dinamismoari esker, tantaka zenbait pelikula interesgarri ikusteko aukera izaten ari gara. Oraingo honetan, Paolo Virzi beteranoaren txanda izan da, ia bi urteko atzerapenarekin bada ere, azkenean Donatello sarietan nagusitu zen filma iritsi da gure pantailetara.

Stephen Amidonen moldaketa librea da Virzik proposatzen duena, eta letrak pantailara eramateko orduan begirada kaleidoskopikoa aukeratu du: hiru pertsonaia nagusiek gertaera berberen gainean beren bertsioa emanen dute, bakoitzak narrazioari xehetasun berriak erantsiko dizkiola. Hori errematatzeko, epilogoa dugu, filmaren tarterik ahulena.

Dramaren eta komediaren arteko oreka gordetzea ez da batere afera erraza izaten. Alde horretatik, Il capitale umano onik aterako da askotan horren kaltegarri gertatu ohi den nahasketa arriskutsu horretatik. Filmaren lehen atalean komediaren baliabideak nagusituko dira, Nanni Morettiren film batetik aterata dirudien Dino Ossola pertsonaia xelebrearen karakterizazioaren bitartez. Hortik aurrera, baina, istorioaren garapenak gero eta tonu ilunagoa hartuko du, azken atalean -gaugiroan gertatuko dena- guztiz beltza izateraino.

Garapen hori ez da kasualitatez gertatu, zeharo lotuta baitago filmak benetan kontatu nahi digunarekin, pertsonaien gorabehera pertsonalen gainetik. Izan ere, Italia eta Europa garaikideen erretratu sozial eta morala eskainiko digu pelikula honek, hondamendi baten kronika. Argitasunari eta koloreari estuki lotuta, oparotasunaren garaia irudikatuko du hasieran, eta egungo egoeraren zulo beltzean bukatzeraino.

Bilakaera horretan guztiz ezagunak diren elementuak agertuko dira: handinahiak bultzatutako zorpetzea, nahi eta ezinaren arteko lubaki galgarria, ahaldunen eskrupulurik gabeko jokabideak, kulturaren erabilera merkantilista... Horrekin batera, belaunaldien arteko talka ere marraztuko du Virzik; ustez dena eskura zuten gazteek nagusien mundua harri-kartoizko dekoratu bat besterik ez zela egiaztatuko dute.


Bihar irekiko du Hernaniko txotx denboraldia, Josune Bereziartu eskalatzaileak

Bihartik aurrera ekingo zaio Hernaniko txotx denboraldiari. Irekiera ekitaldia 12:00etan izango da Plazan eta Josune Bereziartu eskalatzaileak izango du lehenengo sagardo tragoa edateko ardura. Ondoren, bertaratzen diren herritar guztiek izango dute aukera sagardo berria probatzeko.